title: 2014/876/EU: Sklep Evropskega parlamenta in Sveta z dne 26. novembra 2014 o uporabi sredstev Evropskega sklada za prilagoditev globalizaciji v skladu s točko 13 Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju (vloga EGF/2014/005 FR/GAD, iz Francije)

text:
               6.12.2014

               SL

               Uradni list Evropske unije

               L 350/7

         SKLEP EVROPSKEGA PARLAMENTA IN SVETA
   z dne 26. novembra 2014
   o uporabi sredstev Evropskega sklada za prilagoditev globalizaciji v skladu s točko 13 Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju (vloga EGF/2014/005 FR/GAD, iz Francije)

      (2014/876/EU)

   EVROPSKI PARLAMENT IN SVET EVROPSKE UNIJE STA –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 1309/2013 Evropskega parlamenta in Sveta z dne 17. decembra 2013 o Evropskem skladu za prilagoditev globalizaciji (2014–2020) in razveljavitvi Uredbe (ES) št. 1927/2006 (1) ter zlasti člena 15(4) Uredbe,
   ob upoštevanju Uredbe Sveta (EU, Euratom) št. 1311/2013 z dne 2. decembra 2013 o večletnem finančnem okviru za obdobje 2014–2020 (2) in zlasti člena 12 Uredbe,
   ob upoštevanju Medinstitucionalnega sporazuma z dne 2. decembra 2013 med Evropskim parlamentom, Svetom in Komisijo o proračunski disciplini, sodelovanju v proračunskih zadevah in dobrem finančnem poslovodenju (3) ter zlasti točke 13 navedenega sporazuma,
   ob upoštevanju predloga Evropske komisije,
   ob upoštevanju naslednjega:

               (1)

               Evropski sklad za prilagoditev globalizaciji (ESPG) je bil ustanovljen za zagotavljanje podpore delavcem, ki so postali presežni, in samozaposlenim osebam, ki so prenehale opravljati svojo dejavnost zaradi velikih strukturnih sprememb v svetovnih trgovinskih tokovih, ki so posledica globalizacije, zaradi še vedno trajajoče svetovne finančne in gospodarske krize, ki je predmet Uredbe (ES) št. 546/2009 (4), ali nove svetovne finančne in gospodarske krize, ter za pomoč pri njihovi ponovni vključitvi na trg dela.

               (2)

               Sredstva ESPG ne presegajo najvišjega letnega zneska 150 milijonov EUR (cene iz leta 2011), kot je določeno v členu 12 Uredbe (EU, Euratom) št. 1311/2013.

               (3)

               Francija je 6. junija 2014 predložila vlogo za uporabo sredstev ESPG v zvezi z odpuščanji v podjetju GAD société anonyme simplifiée v Franciji in jo dopolnila z dodatnimi informacijami, kot je določeno v členu 8(3) Uredbe (EU) št. 1309/2013. Vloga izpolnjuje zahteve za določitev finančnega prispevka iz ESPG iz člena 13 Uredbe (EU) št. 1309/2013.

               (4)

               Zato bi bilo treba uporabiti sredstva ESPG, da se zagotovi finančni prispevek v višini 918 000 EUR za vlogo, ki jo je predložila Francija –

         SPREJELA NASLEDNJI SKLEP:
   Člen 1
   V splošnem proračunu Evropske unije za proračunsko leto 2014 se iz Evropskega sklada za prilagoditev globalizaciji uporabi vsota 918 000 EUR v odobritvah za prevzem obveznosti in odobritvah plačil.
   Člen 2
   Ta sklep se objavi v Uradnem listu Evropske unije.

      V Strasbourgu, 26. novembra 2014

            Za Evropski parlament

            Predsednik

         M. SCHULZ

            Za Svet

            Predsednik

         S. GOZI

      (1)  UL L 347, 20.12.2013, str. 855.

      (2)  UL L 347, 20.12.2013, str. 884.

      (3)  UL C 373, 20.12.2013, str. 1.

      (4)  UL L 167, 29.6.2009, str. 26.


title: 2014/493/Euratom: Sklep Sveta z dne 16. junija 2014 o odobritvi sklenitve s strani Evropske komisije, v imenu Evropske skupnosti za atomsko energijo, Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicam na eni strani ter Republiko Moldavijo na drugi strani

text:
               30.8.2014

               SL

               Uradni list Evropske unije

               L 260/739

         SKLEP SVETA
   z dne 16. junija 2014
   o odobritvi sklenitve s strani Evropske komisije, v imenu Evropske skupnosti za atomsko energijo, Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicam na eni strani ter Republiko Moldavijo na drugi strani

      (2014/493/Euratom)

   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti za atomsko energijo in zlasti drugega odstavka člena 101 Pogodbe,
   ob upoštevanju priporočila Evropske komisije,
   ob upoštevanju naslednjega:

               (1)

               Svet je 15. junija 2009 Komisijo pooblastil, da začne pogajanja z Republiko Moldavijo za sklenitev novega sporazuma med Unijo in Republiko Moldavijo, ki bo nadomestil Sporazum o partnerstvu in sodelovanju (1).

               (2)

               Ob upoštevanju tesnih zgodovinskih vezi in čedalje močnejših povezav med pogodbenicama ter ob upoštevanju njune želje, da medsebojne odnose okrepita in razširita na ambiciozen in inovativen način, so bila pogajanja o Pridružitvenem sporazumu med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani (v nadaljnjem besedilu: Sporazum) s parafiranjem Sporazuma 29. novembra 2013 uspešno zaključena.

               (3)

               Komisija je 10. marca 2014 predlagala Svetu, da bi bilo treba Sporazum v imenu Unije podpisati in delno začasno uporabljati v skladu s členom 464 Sporazuma, s pridržkom njegove poznejše sklenitve.

               (4)

               Sporazum zajema zadeve, ki spadajo v pristojnost Evropske skupnosti za atomsko energijo, in sicer tiste iz točke (i) člena 77 Sporazuma.

               (5)

               Sporazum bi bilo zato treba glede zadev, ki spadajo na področje uporabe Pogodbe Euratom, skleniti v imenu Evropske skupnosti za atomsko energijo.

               (6)

               Podpis in sklenitev Sporazuma sta predmet ločenega postopka glede zadev, ki spadajo na področje uporabe Pogodbe o Evropski uniji in Pogodbe o delovanju Evropske unije.

               (7)

               V skladu s členom 102 Pogodbe Euratom Sporazum ne more začeti veljati za Evropsko skupnost za atomsko energijo, dokler države članice Komisije uradno ne obvestijo, da se Sporazum v skladu z njihovim nacionalnim pravom lahko začne uporabljati.

               (8)

               Sklenitev Sporazuma s strani Komisije v imenu Evropske skupnosti za atomsko energijo bi bilo zato treba odobriti –

         SPREJEL NASLEDNJI SKLEP:
   Člen 1
   Sklenitev s strani Evropske komisije, v imenu Evropske skupnosti za atomsko energijo, Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani se odobri (2).
   Člen 2
   Ta sklep začne veljati dan po sprejetju.

      V Luxembourgu, 16. junija 2014

            Za Svet

            Predsednik

         G. KARASMANIS

      (1)  Sporazum o partnerstvu in sodelovanju med Evropskimi skupnostmi in njihovimi državami članicami ter Republiko Moldavijo (UL L 181, 24.6.1998, str. 3).

      (2)  Besedilo Sporazuma je priloženo Sklepu o podpisu, v imenu Evropske unije, in začasni uporabi Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Republiko Moldavijo na drugi strani (glej stran 1 tega Uradnega lista).


title: Sklep Evropskega parlamenta (EU) 2015/1685 z dne 29. aprila 2015 o razrešnici glede izvrševanja proračuna Eurojusta za proračunsko leto 2013

text:
               30.9.2015

               SL

               Uradni list Evropske unije

               L 255/335

      SKLEP EVROPSKEGA PARLAMENTA (EU) 2015/1685
      z dne 29. aprila 2015
      o razrešnici glede izvrševanja proračuna Eurojusta za proračunsko leto 2013
      EVROPSKI PARLAMENT,

                  —

                  ob upoštevanju končnega zaključnega računa Eurojusta za proračunsko leto 2013,

                  —

                  ob upoštevanju poročila Računskega sodišča o zaključnem računu Eurojusta za proračunsko leto 2013 z odgovori Eurojusta (1),

                  —

                  ob upoštevanju izjave o zanesljivosti (2) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2013 v skladu s členom 287 Pogodbe o delovanju Evropske unije pripravilo Računsko sodišče,

                  —

                  ob upoštevanju priporočila Sveta z dne 17. februarja 2015 o podelitvi razrešnice Eurojustu glede izvrševanja proračuna za proračunsko leto 2013 (05304/2015 – C8-0054/2015),

                  —

                  ob upoštevanju člena 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3),

                  —

                  ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (4), zlasti člena 208,

                  —

                  ob upoštevanju Sklepa Sveta 2002/187/PNZ z dne 28. februarja 2002 o ustanovitvi Eurojusta za okrepitev boja proti težjim oblikam kriminala (5), zlasti člena 36,

                  —

                  ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (6),

                  —

                  ob upoštevanju Delegirane uredbe Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (7), zlasti člena 108,

                  —

                  ob upoštevanju člena 94 in Priloge V Poslovnika,

                  —

                  ob upoštevanju poročila Odbora za proračunski nadzor in mnenja Odbora za državljanske svoboščine, pravosodje in notranje zadeve (A8-0091/2015),

         1.

            podeli razrešnico upravnemu direktorju Eurojusta glede izvrševanja proračuna za proračunsko leto 2013;

         2.

            navaja svoje pripombe v spodnji resoluciji;

         3.

            naroči svojemu predsedniku, naj ta sklep in resolucijo, ki je del sklepa, posreduje upravnemu direktorju Eurojusta, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

               Predsednik

            Martin SCHULZ

               Generalni sekretar

            Klaus WELLE

         (1)  UL C 442, 10.12.2014, str. 282.

         (2)  Glej opombo 1.

         (3)  UL L 248, 16.9.2002, str. 1.

         (4)  UL L 298, 26.10.2012, str. 1.

         (5)  UL L 63, 6.3.2002, str. 1.

         (6)  UL L 357, 31.12.2002, str. 72.

         (7)  UL L 328, 7.12.2013, str. 42.


title: Sklep Komisije z dne 8. oktobra 2002 na podlagi Uredbe Sveta (ES) št. 3286/94 o trgovinski praksi, ki jo ohranja Koreja in ki negativno vpliva na trgovino s trgovskimi plovili (notificiran pod dokumentarno številko K(2002) 3652)

text:
Pomembno pravno obvestilo

|

32002D0818

Uradni list L 281 , 19/10/2002 str. 0015 - 0017

		Sklep Komisijez dne 8. oktobra 2002na podlagi Uredbe Sveta (ES) št. 3286/94 o trgovinski praksi, ki jo ohranja Koreja in ki negativno vpliva na trgovino s trgovskimi plovili(notificiran pod dokumentarno številko K(2002) 3652)(2002/818/ES)KOMISIJA EVROPSKIH SKUPNOSTI JE –ob upoštevanju Pogodbe o ustanovitvi Evropske skupnosti,ob upoštevanju Uredbe Sveta (ES) št. 3286/94 z dne 22. decembra 1994 o določitvi postopkov Skupnosti na področju skupne trgovinske politike za zagotovitev izvrševanja pravic Skupnosti po mednarodnih pravilih trgovanja, zlasti tistih, ki so dogovorjena v okviru Svetovne trgovinske organizacije [1], kakor je bila spremenjena z Uredbo (ES) št. 356/95 [2], in zlasti členov 13 in 14 Uredbe,po posvetovanju s svetovalnim odborom,ob upoštevanju naslednjega:A. POSTOPEK(1) 24. oktobra 2000 je Komisija prejela pritožbo v skladu s členoma 3 in 4 Uredbe Sveta (ES) št. 3286/94 (v nadaljnjem besedilu "Uredba"). Pritožbo je vložil Odbor Združenj ladjedelničarjev Evropske Unije (CESA).(2) Pritožba je zadevala določeno domnevno trgovinsko prakso Koreje, ki škodi prodaji trgovskih plovil s strani Skupnosti [3]. Pritožba je vsebovala predvsem informacije o škodljivih učinkih na trgovino in škodi, ki so jo utrpeli ladjedelničarji Skupnosti kot posledico subvencij, ki jih je Republika Koreja s kršitvijo členov 3 in 5 Sporazuma WTO o subvencijah in izravnalnih ukrepih (SCM sporazum) dodelila ali kako drugače namenila korejskim ladjedelniškim podjetjem. Na podlagi tega je pritožnik zaprosil Komisijo, da sprejme potrebne ukrepe.(3) Pritožba je vsebovala zadostne dokaze, da je utemeljila začetek postopka preverjanja s strani Skupnosti v skladu s členom 8 Uredbe. Zaradi tega je Komisija po posvetovanju z državami članicami 2. decembra 2000 v okviru svetovalnega odbora začela postopek [4].(4) Komisija je po začetku postopka preverjanja izvedla preiskavo, ki je privedla do sklepov, navedenih v nadaljevanju.B. UGOTOVITVE GLEDE OBSTOJA TRGOVINSKE OVIRE(5) Preiskava je bila usmerjena proti subvencijam, ki jih je vlada Republike Koreje domnevno dodelila svoji ladjedelniški industriji in so koristile proizvodnji med leti 1997 in 2000 ter bodo podpirale proizvodnjo tudi v prihodnje. Domnevne korejske subvencije so vključevale financiranje izvoznih kontingentov, odpis dolgov, zamenjavo terjatev v lastniške deleže, oprostitev obresti in posebne davčne ugodnosti, ki so bile odobrene v okviru preferencialnih paketov za prestrukturiranje, katerih namen je bil različna ladjedelniška podjetja rešiti pred neposrednim finančnim zlomom.(6) Med korejskimi ladjedelniškimi podjetji, ki naj bi imela koristi od korejskih vladnih subvencij, so bila Samho Heavy Industries, Daedong Shipbuilding Co., Daewoo Shipbuilding and Marine Engineering, Hyundai Heavy Industries, Hyundai Mipo, Samsung Heavy Industries in Hanjin Heavy Industries & Construction Co.(7) Glede domnevnih korejskih subvencij, ki so bile v pritožbi izrecno obravnavane, je Komisija ugotovila naslednje:Bančna garancija za predplačila (povračila) in posojila pred odpremo, ki jih je zagotovila državna Export-Import Bank of Korea (KEXIM)(8) Ugotovljeno je bilo, da KEXIM daje bančno garancijo, da bo tuji kupec dobil povrnjeno vsako predplačilo, ki ga je dal korejski ladjedelnici, če ta korejska ladjedelnica ne izpolni obveznosti iz zadevne pogodbe. Ugotovljeno je bilo tudi, da KEXIM zagotavlja ladjedelnicam posojila pred dobavo za financiranje proizvodnih stroškov gradnje ladij, kot so stroški surovin, dela in režijski stroški, in sicer do dobave ladij. Preiskava je pokazala, da program bančnih garancij za predplačila (povračila) in posojila pred odpremo predstavlja prepovedane subvencije po členu 3(1)(a) Sporazuma o subvencijah in izravnalnih ukrepih.Odpis dolgov, zamenjava terjatev v lastniške deleže in oprostitev obresti s strani bank v državni lasti ali pod državnim nadzorom(9) Ugotovljeno je bilo, da je Koreja z odpisom dolgov, zamenjavo terjatev v lastniške deleže in oprostitvijo obresti s strani bank v državni lasti ali pod državnim nadzorom dodelila subvencije v smislu člena 1 Sporazuma o subvencijah in izravnalnih ukrepih naslednjim ladjedelnicam:- Samho Heavy Industries,- Daedong Shipbuilding Co. [5] in- Daewoo Shipbuilding and Marine Engineering.(10) Obstajajo prima facie dokazi, da so te subvencije za prestrukturiranje podjetij specifične v smislu člena 2(1) Sporazuma o subvencijah in izravnalnih ukrepih.Posebne davčne ugodnosti(11) Ugotovljeno je bilo, da je imel Daewoo Shipbuilding and Marine Engineering v okviru Zakona o nadzoru posebne davčne obravnave koristi od dveh davčnih programov (posebne obdavčitve stvarnih vložkov in posebne obdavčitve za izločitev z ustanovitvijo neodvisnega podjetja), ki sta omejena na podjetja v procesu prestrukturiranja in zato specifična.Zaključek(12) Komisija meni, da so trditve pritožnika o dodeljevanju subvencij utemeljene in da korejska praksa predstavlja trgovinsko oviro v smislu člena 2(1) Uredbe, saj so v nasprotju s členoma 3 in 5 Sporazuma o subvencijah in izravnalnih ukrepih.C. UGOTOVITVE GLEDE ŠKODLJIVIH UČINKOV NA TRGOVINO(13) Ugotovljeno je bilo, da je v obdobju preiskave industrija Skupnosti utrpela škodljive učinke v smislu člena 5 Sporazuma o subvencijah in izravnalnih ukrepih ter člena 2(3) in člena 2(4) Uredbe v obliki škode v smislu člena 5(a) Sporazuma o subvencijah in izravnalnih ukrepih, namreč negativne učinke na tržni delež, izkoriščenost zmogljivosti, dobičke, prodajne cene, zaposlenost, naložbe in učinke v obliki resne škode v smislu člena 5(c) Sporazuma o subvencijah in izravnalnih ukrepih, namreč znatno nelojalno nižanje cen, padec cen in izgubljena prodaja. Na ravni sektorja je prišlo do škodljivih učinkov na področju ladij za prevoz kontejnerjev ter tankerjev za prevoz proizvodov in kemikalij.(14) Novembra 2001 je CESA od Komisije zahtevala, da preveri, ali je industrija Skupnosti tudi v obdobju 13 mesecev po koncu prvotnega obdobja preiskave (to je od 1. decembra 2000 do 31. decembra 2001) utrpela škodljive učinke. Nova preiskava je potrdila ugotovitve prve preiskave. Glede sektorja tankerjev za prevoz utekočinjenega zemeljskega plina je bilo ugotovljeno, da je treba dodatno preveriti, ali bo dogajanje, opaženo v letih 2000 in 2001, vodilo v stalen dolgoročen trend. Komisija bo še naprej spremljala trg, zlasti glede sektorjev ladij za prevoz kontejnerjev, tankerjev za prevoz proizvodov in kemikalij ter tankerjev za prevoz utekočinjenega zemeljskega plina.D. VZROČNA ZVEZA(15) Ugotovljeno je bilo, da so zgornje subvencije, ki so omogočile povečanje obsega prodaje in tržnega deleža korejskih ladjedelnic kot tudi znatno znižanje njihovih prodajnih cen in nelojalno nižanje cen, ugotovljeno v obdobju preiskave, povzročile škodljive učinke industriji Skupnosti. Nova preiskava je te sklepe potrdila.E. INTERES SKUPNOSTI(16) Ladjedelniška industrija v Skupnosti predstavlja zelo pomemben sektor gospodarske dejavnosti v smislu zaposlovanja, bodisi neposredno v ladjedelnicah bodisi posredno pri podizvajalcih ali podjetjih dobaviteljih. Na podlagi razpoložljivih informacij je mogoče sklepati, da bi industrija Skupnosti v primeru prenehanja korejske prakse subvencioniranja lahko ponovno pridobila vsaj del svojih izgubljenih tržnih deležev in izboljšala svojo rentabilnost.F. UGOTOVITVE(17) Na podlagi gornje analize Komisija sklepa, da je Koreja svoji ladjedelniški industriji dodeljevala izvozne subvencije in izpodbojne subvencije v smislu Sporazuma o subvencijah in izravnalnih ukrepih ter povzročila škodljive učinke industriji Skupnosti.(18) Za Skupnost je izredno pomembno, da partnerice WTO v celoti spoštujejo svoje obveznosti, saj se je sama zavezala k spoštovanju istih obveznosti. Za pravilno delovanje multilateralnega trgovinskega sistema je odločilnega pomena, da se dosledno ukrepa proti praksi, ki je domnevno nezdružljiva z WTO.(19) Komisija je o zadevi razpravljala s korejskimi oblastmi, da bi se našla sporazumna rešitev. Ker pa sporazumne rešitve ni bilo mogoče najti, je potrebna uvedba postopka v okviru Dogovora WTO o reševanju sporov in zlasti zadevnih določb Sporazuma o subvencijah in izravnalnih ukrepih –SKLENILA NASLEDNJE:Edini člen1. Dodelitev subvencij določenim korejskim proizvajalcem trgovskih plovil je v neskladju z obveznostmi te države v okviru Sporazuma o ustanovitvi Svetovne trgovinske organizacije in zlasti Sporazuma o subvencijah in izravnalnih ukrepih ter predstavlja "trgovinsko oviro" v smislu člena 2(1) Uredbe (ES) št. 3286/94.2. Skupnost bo proti Koreji uvedla postopke reševanja spora na podlagi Dogovora o pravilih in postopkih reševanja sporov in drugih zadevnih določb WTO z namenom, da bi zagotovila odpravo trgovinske ovire.V Bruslju, 8. oktobra 2002Za KomisijoPascal LamyČlan Komisije[1] UL L 349, 31.12.1994, str. 71.[2] UL L 41, 23.2.1995, str. 3.[3] Pri prizadetih izdelkih gre za trgovska plovila za mednarodni trgovski promet, vključujoč zlasti: ladje za prevoz razsutega tovora, ladje za prevoz kontejnerjev, tankerje za prevoz nafte, tankerje za prevoz proizvodov in kemikalij, tankerje za prevoz utekočinjenega zemeljskega plina, potniške in RO-RO trajekte, druga plovila, ki ne nosijo tovora (vključno s plavajočimi enotami) in ladje za križarjenje.[4] UL C 345 z dne 2.12.2000.[5] Daedong pri postopku ni sodeloval; vendar pa so bili najdeni dokazi, da je tudi imel koristi od procesa prestrukturiranja.--------------------------------------------------


title: 2004/782/ES: Sklep Komisije z dne 19. novembra 2004 o sprejetju zaveze, ponujene v zvezi s protidampinškim postopkom glede uvoza silicijevega karbida s poreklom, med drugim, iz Ukrajine

text:
               20.11.2004

               SL

               Uradni list Evropske unije

               L 344/37

      SKLEP KOMISIJE

   z dne 19. novembra 2004
   o sprejetju zaveze, ponujene v zvezi s protidampinškim postopkom glede uvoza silicijevega karbida s poreklom, med drugim, iz Ukrajine
   (2004/782/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe Sveta (ES) št. 384/96, z dne 22. decembra 1995 o zaščiti pred dampinškim uvozom iz držav, ki niso članice Evropske skupnosti (1) („osnovna uredba“), in zlasti členov 8, 21 in 22 (c) Uredbe,
   po posvetovanju s svetovalnim odborom,
   ob upoštevanju naslednjega:
   A.   POSTOPEK

               (1)

               Z Uredbo (ES) št. 1100/2000 (2) je Svet uvedel dokončno protidampinško dajatev na uvoz silikonskega karbida s poreklom, med drugim, iz Ukrajine („obstoječi ukrepi“).

               (2)

               Marca 2004 je Komisija v objavi obvestila o javnem razpisu v Uradnem listu Evropske unije
                   (3) objavila uvedbo delnega vmesnega pregleda obstoječih ukrepov za uvoz zadevnega izdelka s poreklom, med drugim, iz Ukrajine, z namenom ugotoviti ali jih je potrebno prilagoditi, tako da so upoštevane določene posledice širitve Evropske unije na 25 držav članic („širitev“).

               (3)

               Svet je sklenil, da je v interesu Skupnosti predvideti začasno prilagoditev obstoječih ukrepov ter se tako izogniti nenadnemu in prekomernemu negativnemu vplivu na uvoznike in uporabnike v desetih novih državah članicah, ki pristopajo k Evropski uniji (EU10) takoj po širitvi. Ocenjeno je bilo, da je najboljši način, kako to doseči, s sprejetjem zaveze, ki jo ponuja sodelujoča stranka, z elementom za količinsko zgornjo mejo.

               (4)

               Skladno s tem je Komisija s Sklepom 2004/498/ES (4) sprejela kot poseben ukrep kratkoročno zavezo od proizvajalca izvoznika iz Ukrajine (odprta delniška družba Zaporozhsky Abrasivny Combinat).

               (5)

               Da se zagotovi oprostitev protidampinških dajatev, zagotovljena s sprejetjem zaveze, je bila Uredba (ES) št. 1100/2000 spremenjena z Uredbo (ES) št. 991/2004.

               (6)

               S Sklepom 2004/498/ES je bilo določeno, da je sprejetje zaveze omejeno na začetno obdobje šestih mesecev („prvotno obdobje“) brez poseganja v normalno trajanje obstoječih ukrepov in da preneha po preteku tega obdobja, razen če se Komisiji zdi primerno podaljšati obdobje uporabe.

               (7)

               Komisija je preverila, če izredni in negativni pogoji za zainteresirane stranke v EU10, kateri so pripeljali do sprejetja zaveze, še obstajajo. Kot del celotne ocene je bila prav tako pripravljena ocena skladnosti zadevnega podjetja s svojo zavezo.

         B.   OCENA
   1.   Vsebina veljavnih zavez

               (8)

               Obstoječa zaveza, ki jo je ponudilo zadevno podjetje, ga zavezuje, med drugim, izvažati v skladu s svojim tradicionalnim trgovinskim tokom strankam v EU10 v okviru količinske zgornje meje na podlagi prejšnjih, tradicionalnih izvoznih tokov v EU10.

               (9)

               Pogoji zaveze prav tako obvezujejo podpisno podjetje, da Komisijo redno in podrobno obvešča v obliki mesečnega poročila o svojih prodajah v EU10 (ali ponovnih prodajah s strani katerekoli povezane stranke v Skupnosti) in sprejme preveritvene obiske s strani Komisije. Da bi lahko popolnoma nadzirali učinkovitost zavez, je bil s strani tradicionalnih strank izvoznika v EU10 sprejet pisni sporazum, da tudi oni dovoljujejo preveritvene obiske v svojih prostorih.

         2.   Skladnost z veljavno zavezo

               (10)

               Preveritveni obiski pri proizvajalcu izvozniku in še posebej pri njegovih tradicionalnih strankah v EU10 so potrdili, da zadevno podjetje ni preseglo ravni količinske zgornje meje, predvidene v zavezi. Poleg tega je bilo ugotovljeno, da je podjetje široko upoštevalo svoj tradicionalni trgovinski tok z individualnimi strankami v EU10. Nadalje, glede na razpoložljive informacije, ni bilo očitnih „prelitij“ uvoza zadevnega izdelka iz EU10 v EU15, kateri bi imeli ugodnosti od oprostitve protidampinških dajatev, omogočeno z zavezami.

         3.   Analiza pogojev za nadaljnje sprejetje zavez

               (11)

               Analiza mesečnih poročil, posredovanih Komisiji s strani zadevnega podjetja, podprta z dostopnimi uradnimi statističnimi podatki, je pokazala, da še vedno obstaja znatna razlika med cenami za zadevni izdelek v EU10 in EU15. Poleg tega je bilo ugotovljeno, da je od širitve obseg uvoza iz Ukrajine v EU10 upadel, vendar, kot je navedeno v uvodni izjavi (30) Uredbe (ES) št. 991/2004, je bilo ugotovljeno čezmerno povečanje uvoznega obsega pred širitvijo 2003 in v prvih mesecih leta 2004. Smatra se, da je morda tudi to prispevalo k zmanjšanju uvoženih količin v EU10 po širitvi.

         C.   ZAKLJUČEK
   1.   Sprejetje zaveze

               (12)

               Glede na to, da izredni in negativni pogoji, ki so prevladali pred širitvijo in kateri so pokazali potrebnost zaveze, še obstajajo, in glede na to, da so bili pogoji zaveze opazovani med začetnim obdobjem njene uporabe s strani zadevnega podjetja, se smatra, da je sprejetje zaveze, ki jo je ponudilo zadevno podjetje, za nadaljnje obdobje upravičeno.

               (13)

               Kar zadeva trajanje nadaljnjega obdobja, se smatra, da bi obdobje uporabe, daljše od šestih mesecev negiralo namen zaveze, da bi te bile prehodnega značaja, zato se sprejme le za obdobje od 21. novembra 2004 do 20. maja 2005 („končno obdobje“).

               (14)

               Glede na stopnjo količinske zgornje meje, ki se nanaša na končno obdobje, je bila le-ta izračunana z enako metodologijo, ki je bila uporabljena za določitev količinske zgornje meje za prvotno obdobje.

               (15)

               V skladu z Uredbo (ES) št. 991/2004 zaveza zavezuje proizvajalca izvoznika, da spoštuje uvozne zgornje meje, in zato da se zaveze lahko spremljajo, se je zadevni proizvajalec izvoznik strinjal spoštovati svoje tradicionalne prodajne tokove za individualne stranke v EU10. Proizvajalec izvoznik se prav tako zaveda, da če se ugotovi znatna sprememba teh prodajnih tokov ali če postane kakorkoli težavno ali nemogoče spremljati zavezo, ima Komisija pravico preklicati sprejetje zaveze podjetja, kar ima za posledico dokončne protidampinške dajatve na tem mestu, ali lahko prilagodi stopnjo zgornje meje ali uporabi kakšen drugi sanacijski ukrep.

               (16)

               Prav tako je pogoj zaveze, da ima v primeru, ko se jo kakor koli krši, Komisija pravico preklicati sprejetje le-te, kar ima za posledico dokončne protidampinške dajatve.

               (17)

               Prav tako bo podjetje Komisijo redno in podrobno obveščalo o svojem izvozu v Skupnost, tako da lahko Komisija zavezo učinkovito spremlja.

               (18)

               Da bi Komisija lahko učinkovito spremljala usklajenost podjetja z zavezami, ko se ustreznemu carinskemu organu poda prošnja za sprostitev v prosti promet v skladu z zavezo, bo izvzetje iz dajatve pogojeno le s predložitvijo računa, ki vključuje vsaj podatke, navedene v prilogi k Uredbi Sveta (ES) št. 991/2004. Ti podatki so potrebni, da lahko carinski organi z zadostno natančnostjo potrdijo, da pošiljka ustreza trgovinski dokumentaciji. Kadar se tak račun ne predloži ali kadar ne ustreza izdelku, predloženemu carini, se bo plačala ustrezna protidampinška dajatev.

         2.   Sporočilo zainteresiranim strankam

               (19)

               Vsem zainteresiranim strankam, katere so se predhodno predstavile, je bilo svetovano sprejeti zaveze. Industrija Skupnosti je izrazila določeno zaskrbljenost, da je prišlo do možnega „prelitja“ ukrajinskega silikonskega karbida v EU15, vendar je bilo med preveritvenim pregledom Komisije ugotovljeno, da dotični silikonski karbid ni bil ukrajinskega porekla. Kljub temu je industrija Komisije izrazila mnenje, da zaveza ne sme biti sprejeta.

               (20)

               Medtem ko je ugotovljeno stališče industrije Komisije glede sprejetja zaveze, je prav tako potrebno upoštevati okoliščine in potrebe uvoznikov in uporabnikov v EU10. Glede na pomembnost stalne dobave za stranke v EU10 se smatra, da ta prevlada nad zaskrbljenostjo industrije Komisije.

               (21)

               Podani niso bili nobeni drugi komentarji ali vloge, zaradi katerih bi Komisija morala spremeniti stališča o tej zadevi –

         SKLENILA:
   Člen 1
   Zaveza, ki jo je ponudil spodaj navedeni proizvajalec izvoznik v zvezi s protidampinškim postopkom v zvezi z uvozom silikonskega karbida s poreklom iz Ukrajine, je s to odločbo sprejeta:

               Država

               Podjetje

               Dodatna koda TARIC

               Ukrajina

               Proizvedeno in izvoženo s strani odprte delniške družbe „Zaporozhsky Abrasivny Combinat“, Zaporozhye, Ukrajina, prvi neodvisni stranki v Skupnosti v vlogi uvoznika.

               A523

         Člen 2
   Ta sklep začne veljati dan po objavi v Uradnem listu Evropske unije in ostane v veljavi do 20. maja 2005.

      V Bruslju, 19. novembra 2004

            Za Komisijo

         Pascal LAMY

            Član Komisije

      (1)  UL L 56, 6.3.1996, str. 1. Uredba, kakor je bila nazadnje spremenjena z Uredbo (ES) št. 461/2004 (UL L 77, 13.3.2004, str. 12).

      (2)  UL L 125, 26.5.2000, str. 3. Uredba, kakor je bila nazadnje spremenjena z Uredbo (ES) št. 991/2004 (UL L 182, 19.5.2004, str. 18).

      (3)  UL C 70, 20.3.2004, str. 15.

      (4)  UL L 183, 20.5.2004, str. 88.


title: 2006/735/ES: Sklep Sveta z dne 27. junija 2005 o sklenitvi Sporazuma med Evropsko skupnostjo in Republiko Čile o nekaterih vidikih zračnih prevozov

text:
               31.10.2006

               SL

               Uradni list Evropske unije

               L 300/53

      SKLEP SVETA

   z dne 27. junija 2005
   o sklenitvi Sporazuma med Evropsko skupnostjo in Republiko Čile o nekaterih vidikih zračnih prevozov
   (2006/735/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 80(2) v povezavi s prvim stavkom prvega pododstavka člena 300(2) in prvim pododstavkom člena 300(3) Pogodbe,
   ob upoštevanju predloga Komisije,
   ob upoštevanju mnenja Evropskega parlamenta,
   ob upoštevanju naslednjega:

               (1)

               Svet je dne 5. junija 2003 pooblastil Komisijo, da začne pogajanja s tretjimi državami o zamenjavi nekaterih določb v obstoječih dvostranskih sporazumih s sporazumom Skupnosti.

               (2)

               Komisija je v imenu Skupnosti s pogajanji dosegla sporazum z Republiko Čile o nekaterih vidikih zračnih prevozov v skladu z mehanizmi in direktivami v Prilogi k temu sklepu.

               (3)

               Sporazum je podpisan v imenu Skupnosti, s pridržkom njegove morebitne poznejše sklenitve.

               (4)

               Sporazum je treba odobriti –

         SKLENIL:
   Člen 1
   Sporazum med Evropsko skupnostjo in Republiko Čile o nekaterih vidikih zračnih prevozov se odobri v imenu Skupnosti.
   Besedilo sporazuma je priloženo temu sklepu (1).
   Člen 2
   Predsednik Sveta je pooblaščen, da imenuje osebo(-e), pooblaščeno(-e), da opravi(-jo) uradno obvestilo iz člena 8(1) Sporazuma.

      V Luxembourgu, 27. junija 2005

            Za Svet

            Predsednik

         L. LUX

      (1)  Glej stran 46 tega Uradnega lista.


title: 2006/114/ES: Sklep Sveta z dne  14. februarja 2006  o podaljšanju obdobja uporabe ukrepov iz Sklepa 2002/148/ES o sklenitvi posvetovanj z Zimbabvejem po členu 96 Partnerskega sporazuma AKP–ES

text:
               18.2.2006

               SL

               Uradni list Evropske unije

               L 48/26

      SKLEP SVETA

   z dne 14. februarja 2006
   o podaljšanju obdobja uporabe ukrepov iz Sklepa 2002/148/ES o sklenitvi posvetovanj z Zimbabvejem po členu 96 Partnerskega sporazuma AKP–ES
   (2006/114/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti drugega pododstavka člena 300(2) Pogodbe,
   ob upoštevanju Notranjega sporazuma (1) o ukrepih, ki jih je treba sprejeti, in postopkih, ki jih je treba upoštevati pri izvajanju Partnerskega sporazuma AKP–ES, podpisanega v Cotonouju 23. junija 2000 (2), in zlasti člena 3 Sporazuma,
   ob upoštevanju predloga Komisije,
   ob upoštevanju naslednjega:

               (1)

               S Sklepom 2002/148/ES (3) so bila zaključena posvetovanja z Republiko Zimbabve v skladu s členom 96(2)(c) Partnerskega sporazuma AKP–ES in sprejeti ustrezni ukrepi, določeni v Prilogi k navedenemu sklepu.

               (2)

               S Sklepom 2005/139/ES (4) se je uporaba ukrepov iz člena 2 Sklepa 2002/148/ES, ki so bili podaljšani do 20. februarja 2004 s Sklepom 2003/112/ES (5) in do 20. februarja 2005 s Sklepom 2004/157/ES (6), podaljšala do 20. februarja 2006.

               (3)

               Vlada Zimbabveja še naprej krši bistvene elemente iz člena 9 Partnerskega sporazuma AKP–ES in trenutne razmere v tej državi ne zagotavljajo spoštovanja človekovih pravic, demokratičnih načel in pravne države.

               (4)

               Zato je treba podaljšati obdobje uporabe ukrepov –

         SKLENIL:
   Člen 1
   Obdobje uporabe ukrepov iz člena 2 Sklepa 2002/148/ES se podaljša do 20. februarja 2007. Ti ukrepi se redno pregledujejo.
   Pismo, priloženo v Prilogi k temu sklepu, je naslovljeno na predsednika Zimbabveja.
   Člen 2
   Ta sklep začne veljati na dan objave v Uradnem listu Evropske unije.

      V Bruslju, 14. februarja 2006

            Za Svet

            Predsednik

         K.-H. GRASSER

      (1)  UL L 317, 15.12.2000, str. 376.

      (2)  UL L 317, 15.12.2000, str. 3.

      (3)  UL L 50, 21.2.2002, str. 64.

      (4)  UL L 48, 19.2.2005, str. 28.

      (5)  UL L 46, 20.2.2003, str. 25.

      (6)  UL L 50, 20.2.2004, str. 60.

      PRILOGA
      Bruselj,
      Evropska unija daje izreden pomen določbam člena 9 Partnerskega sporazuma AKP–ES. Spoštovanje človekovih pravic, demokratičnih institucij in pravne države so bistveni elementi Partnerskega sporazuma in zato temelj naših odnosov.
      S pismom z dne 19. februarja 2002 Vas je Evropska unija obvestila o svoji odločitvi, da sklene posvetovanja v skladu z uporabo člena 96 Partnerskega sporazuma AKP–ES in sprejme nekatere „ustrezne ukrepe“ v smislu člena 96(2)(c) tega sporazuma.
      S pismi z dne 19. februarja 2003, 19. februarja 2004 in 18. februarja 2005 Vas je Evropska unija obvestila o svoji odločitvi, da teh ustreznih ukrepov ne bo razveljavila in bo njihovo uporabo podaljšala do 20. februarja 2004, 20. februarja 2005 in 20. februarja 2006.
      Evropska unija ocenjuje, da po 12 mesecih vlada Vaše države ni dosegla pomembnega napredka na petih področjih, navedenih v Sklepu Sveta z dne 18. februarja 2002.
      Ob upoštevanju prej navedenih elementov Evropska unija meni, da ustreznih ukrepov ni mogoče razveljaviti, in je sklenila podaljšati obdobje njihove uporabe do 20. februarja 2007. Evropska unija namerava skrbno slediti razvoju razmer v Zimbabveju ter želi ponovno poudariti dejstvo, da ne kaznuje prebivalstva Zimbabveja in da bo še naprej prispevala k operacijam humanitarne narave in k projektom, ki neposredno podpirajo prebivalstvo, zlasti v socialnem sektorju in na področjih demokratizacije, spoštovanja človekovih pravic in pravne države, ki jih zadevni ukrepi ne spreminjajo.
      Evropska unija želi opomniti, da uporaba ustreznih ukrepov v smislu člena 96 Partnerskega sporazuma AKP–ES ne preprečuje političnega dialoga, kot je določen v določbah člena 8 tega sporazuma. Z ozirom na to želi Evropska unija poudariti pomen, ki ga daje sodelovanju med ES in Zimbabvejem, in želi izraziti pripravljenost sodelovati v načrtovanju programov po 9. ERS, ko bodo izpolnjeni pogoji, in smatra, da bi to lahko bila priložnost za dialog med partnericama.
      Evropska unija zato želi, da Vi in Vaša vlada naredite vse, kar je v vaši moči, da ponovno zagotovite spoštovanje bistvenih načel iz Partnerskega sporazuma in tako omogočite ponovno sodelovanje, ko bodo razmere to dopuščale.
      S spoštovanjem,

            Za Komisijo

         A. PIEBALGS

            Za Svet

         K.-H. GRASSER


title: Sklep Stalnega odbora držav Efte št. 5/2016/SC z dne 22. septembra 2016 v zvezi z revizijo programov in projektov v okviru finančnega mehanizma (2014–2021) [2017/315]

text:
               23.2.2017

               SL

               Uradni list Evropske unije

               L 45/18

         SKLEP STALNEGA ODBORA DRŽAV EFTE št. 5/2016/SC
   z dne 22. septembra 2016
   v zvezi z revizijo programov in projektov v okviru finančnega mehanizma (2014–2021) [2017/315]
   STALNI ODBOR DRŽAV EFTE JE –
   ob upoštevanju Sporazuma o Evropskem gospodarskem prostoru (v nadaljnjem besedilu: Sporazum EGP),
   ob upoštevanju Sporazuma med Evropsko unijo, Islandijo, Kneževino Lihtenštajn in Kraljevino Norveško o finančnem mehanizmu EGP za obdobje 2014–2021,
   ob upoštevanju Protokola 38c o finančnem mehanizmu EGP (za obdobje 2014–2021), ki je bil vključen v Sporazum EGP z zgoraj navedenim sporazumom med Evropsko unijo, Islandijo, Kneževino Lihtenštajn in Kraljevino Norveško o finančnem mehanizmu EGP za obdobje 2014–2021,
   ob upoštevanju Sporazuma med Kraljevino Norveško in Evropsko unijo o norveškem finančnem mehanizmu za obdobje 2014–2021,
   ob upoštevanju Sklepa Stalnega odbora držav Efte št. 2/2016/SC z dne 2. junija 2016 o spremembi Sklepa Stalnega odbora št. 4/2004/SC z dne 3. junija 2004 o ustanovitvi odbora za finančni mehanizem,
   ob upoštevanju Sklepa Stalnega odbora držav Efte št. 3/2016/SC z dne 2. junija 2016 o razširitvi nalog Urada za finančni mehanizem EGP in norveški finančni mehanizem,
   ob upoštevanju Sklepa Odbora nadzornega organa in sodišča št. 5/2002 z dne 23. oktobra 2002 o mandatu odbora revizorjev Efte (tri države EGP Efte) –
   SKLENIL:
   Člen 1
   Odbor revizorjev je vrhovni organ za revizijo programov in projektov v okviru finančnega mehanizma EGP 2014–2021 (v nadaljnjem besedilu: finančni mehanizem EGP). To vključuje revizijo programov in projektov v državah upravičenkah, vodenje programov in projektov s strani držav upravičenk in izvajanje finančnega mehanizma EGP. Odbor revizorjev lahko revidira tudi Urad za finančni mehanizem v zvezi s finančnim mehanizmom EGP.
   Člen 2
   Odbor revizorjev sestavljajo državljani iz držav Efte, ki so pogodbenice Sporazuma EGP, in so po možnosti člani vrhovnih revizijskih institucij držav Efte. Njihova neodvisnost mora biti nedvomna. Uradnik Efte ne more biti imenovan za revizorja, dokler ne pretečejo tri leta od konca njegovega mandata v kateri koli instituciji Efte.
   Člen 3
   Člani odbora revizorjev, ki opravljajo revizije v skladu s členom 1, morajo biti iste osebe kot tiste, imenovane v istem obdobju in za isto obdobje, kot je določeno v sklepih Odbora nadzornega organa in sodišča št. 9, 10 in 11 z dne 12. decembra 2013 o imenovanju članov odbora revizorjev Efte (tri države EGP Efte). Po preteku njihovega mandata so člani odbora revizorjev, ki opravljajo revizije v skladu s členom 1, osebe, imenovane s sklepom Odbora nadzornega organa in sodišča.
   Člen 4
   Člani odbora revizorjev so pri opravljanju svojih nalog popolnoma neodvisni.
   Člen 5
   Člani odbora revizorjev tesno sodelujejo z osebo ali osebami, ki so pri revizijah dejavnosti, ki se nanašajo na oba finančna mehanizma, zadolžene za ustrezne revizije v skladu z norveškim finančnim mehanizmom za obdobje 2014–2021.
   Člen 6
   Stroški ustreznih in sorazmernih revizij, kot so določene v členu 1, se financirajo iz upravnega proračuna finančnega mehanizma EGP. Na podlagi proračunskega predloga odbora revizorjev in priporočila odbora za finančni mehanizem Stalni odbor odobri višino sredstev v ta namen.
   Člen 7
   Odbor revizorjev lahko za pomoč pri svojem delu najame zunanje strokovnjake. Zunanji strokovnjaki morajo izpolnjevati enaka merila neodvisnosti in delovati v skladu z dolžnostjo sodelovanja, določeno v členu 5, kot velja za člane odbora revizorjev.
   Člen 8
   Odbor revizorjev o revizijah iz člena 1 obvešča odbor za finančni mehanizem in poroča Stalnemu odboru držav Efte. Predloži lahko predloge za ukrepe.
   Člen 9
   Odbor revizorjev predlaga svoje pristojnosti v zvezi z revizijami, določenimi v členu 1, in jih po posvetovanju z odborom za finančni mehanizem predloži Stalnemu odboru držav Efte v sprejetje.
   Člen 10
   Ta sklep začne veljati takoj.
   Člen 11
   Ta sklep se objavi v sklopu EGP Uradnega lista Evropske unije in v Dopolnilu EGP k Uradnemu listu Evropske unije.

      V Bruslju, 22. septembra 2016

            Za Stalni odbor

         Bergdis ELLERTSDÓTTIR

            Predsednica

         Kristinn F. ÁRNASON

            Generalni sekretar


title: Sklep Sveta 2006/317/SZVP z dne  10. aprila 2006  o sklenitvi Sporazuma med Evropsko unijo in Republiko Hrvaško o varnostnih postopkih za izmenjavo zaupnih informacij

text:
               29.4.2006

               SL

               Uradni list Evropske unije

               L 116/73

         SKLEP SVETA 2006/317/SZVP
   z dne 10. aprila 2006
   o sklenitvi Sporazuma med Evropsko unijo in Republiko Hrvaško o varnostnih postopkih za izmenjavo zaupnih informacij
   SVET EVROPSKE UNIJE JE –
   ob upoštevanju Pogodbe o Evropski uniji in zlasti členov 24 in 38 Pogodbe,
   ob upoštevanju priporočila predsedstva,
   ob upoštevanju naslednjega:

               (1)

               Na svojem sestanku 27. in 28. novembra 2003 je Svet sklenil pooblastiti predsedstvo, ki mu pomaga generalni sekretar/visoki predstavnik (GS/VP), za začetek pogajanj v skladu s členoma 24 in 38 Pogodbe o Evropski uniji z nekaterimi tretjimi državami, z namenom da bo Evropska unija z njimi sklenila sporazume o varnostnih postopkih za izmenjavo zaupnih informacij.

               (2)

               Na podlagi tega pooblastila za začetek pogajanj je predsedstvo ob pomoči GS/VP s pogajanji doseglo Sporazum z Republiko Hrvaško o varnostnih postopkih za izmenjavo zaupnih informacij.

               (3)

               Sporazum bi bilo treba odobriti –

         SKLENIL:
   Člen 1
   Sporazum med Evropsko unijo in Republiko Hrvaško o varnostnih postopkih za izmenjavo zaupnih informacij se odobri v imenu Evropske unije.
   Besedilo Sporazuma je priloženo k temu sklepu.
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma, ki je za Evropsko unijo zavezujoč.
   Člen 3
   Ta sklep začne učinkovati na dan sprejetja.
   Člen 4
   Ta sklep se objavi v Uradnem listu Evropske unije.

      V Luxembourgu, 10. aprila 2006

            Za Svet

            Predsednica

         U. PLASSNIK

    ---documentbreak---

               29.4.2006

               SL

               Uradni list Evropske unije

               L 116/74

         PREVOD
   SPORAZUM
   med Republiko Hrvaško in Evropsko unijo o varnostnih postopkih za izmenjavo zaupnih informacij
   REPUBLIKA HRVAŠKA
   na eni strani in
   EVROPSKA UNIJA, v nadaljnjem besedilu „EU“, ki jo zastopa predsedstvo Sveta Evropske unije,
   na drugi strani,
   v nadaljevanju „pogodbenici“, STA SE –
   OB UPOŠTEVANJU, da imata pogodbenici enake cilje glede krepitve lastne varnosti v vseh njenih oblikah in glede zagotavljanja visoke stopnje varstva njunim državljanom na območju varnosti;
   OB UPOŠTEVANJU, da pogodbenici soglašata, da bosta svoja posvetovanja in sodelovanje razvijali na podlagi vprašanj skupnega interesa, ki se nanašajo na varnost;
   OB UPOŠTEVANJU, da v tej zvezi obstaja stalna potreba po izmenjavi zaupnih informacij med pogodbenicama;
   OB PRIZNAVANJU, da bi celovito in učinkovito posvetovanje in sodelovanje lahko zahtevalo dostop do zaupnih informacij in gradiva pogodbenic, kakor tudi izmenjavo zaupnih informacij in zadevnega gradiva med pogodbenicama;
   OB ZAVEDANJU, da tak dostop do zaupnih informacij in zadevnega gradiva ter njihova izmenjava zahteva primerne varnostne ukrepe –
   DOGOVORILI O NASLEDNJEM:
   Člen 1
   Za izpolnitev ciljev krepitve varnosti pogodbenic v vseh njenih oblikah se ta sporazum uporablja za zaupne informacije ali gradivo v kateri koli obliki, ki jih posreduje ena od pogodbenic ali ki jih pogodbenici izmenjata.
   Člen 2
   Za namene tega sporazuma zaupne informacije pomenijo vse informacije (torej vsako védenje, ki se lahko sporoča v kateri koli obliki) ali gradivo, za katere je določeno, da se morajo zaščititi pred neupravičenim razkritjem in ki so bili kot taki označeni v varnostni razvrstitvi (v nadaljevanju „zaupne informacije“).
   Člen 3
   V tem sporazumu „EU“ pomeni Svet Evropske unije (v nadaljevanju „Svet“), generalnega sekretarja/visokega predstavnika in generalni sekretariat Sveta in Komisijo Evropskih skupnosti (v nadaljevanju „Evropska komisija“).
   Člen 4
   Pogodbenici:

               (a)

               ščitita in varujeta zaupne informacije, za katere se uporablja ta sporazum, ki jih posreduje druga pogodbenica, ali ki sta si jih pogodbenici izmenjali;

               (b)

               zagotavljata, da zaupne informacije, za katere se uporablja ta sporazum, ki so bile posredovane ali izmenjane, obdržijo varnostno razvrstitev, ki jo je določila pogodbenica, ki jih posreduje. Pogodbenica prejemnica zaupne informacije ščiti in varuje v skladu z lastnimi varnostnimi predpisi o informacijah in gradivu z enakovredno varnostno razvrstitvijo, kakor je to določeno v varnostnih dogovorih, ki se oblikujejo v skladu s členoma 11 in 12;

               (c)

               ne uporabljata teh zaupnih informacij za drugačne namene od tistih, ki jih je določil organ izvora, in tistih, za katere so bile te dane na voljo ali izmenjane;

               (d)

               brez privolitve organa izvora teh zaupnih informacij ne razkrijeta tretjim stranem ali institucijam EU ali subjektom, ki niso navedeni v členu 3.

         Člen 5
   1.   Zaupne informacije lahko ena od pogodbenic, „pogodbenica pošiljateljica“, razkrije ali posreduje drugi pogodbenici, „pogodbenici prejemnici“, v skladu z načelom nadzora s strani organa izvora.
   2.   Glede posredovanja zaupnih informacij prejemnikom, ki ni ena izmed pogodbenic, pogodbenica prejemnica odločitev o razkritju ali posredovanju zaupnih informacij sprejme po privolitvi pogodbenice pošiljateljice v skladu z načelom nadzora s strani organa izvora, kakor je opredeljeno v njenih varnostnih predpisih.
   3.   Pri izvajanju odstavkov 1 in 2 zgoraj ni mogoče generično posredovanje informacij, razen če se pogodbenici ne dogovorita drugače in določita ustrezne postopke v zvezi z nekaterimi kategorijami informacij, ki so pomembne za potrebe njunega delovanja.
   Člen 6
   Republika Hrvaška in EU in subjekti slednje, kakor so opredeljeni v členu 3, imajo varnostno organizacijo in varnostne programe, ki temeljijo na takih temeljnih načelih in minimalnih varnostnih standardih, uvedenih v varnostne sisteme pogodbenic, oblikovane na podlagi členov 11 in 12, da zagotavljajo uporabo enakovredne ravni varnostne zaščite za zaupne informacije, za katere se uporablja ta sporazum.
   Člen 7
   1.   Pogodbenici zagotovita, da se vse osebe, ki pri opravljanju svojih uradnih dolžnosti potrebujejo dostop ali katerih dolžnosti oz. funkcije jim lahko omogočijo dostop do zaupnih informacij, ki so bile dane na voljo ali izmenjane v skladu z določbami tega sporazuma, ustrezno varnostno preverijo, preden dobijo dostop do takih informacij.
   2.   Postopki varnostnega preverjanja se določijo z namenom, da se ugotovi, ali se neki osebi ob upoštevanju njene lojalnosti, vrednosti zaupanja in zanesljivosti lahko dovoli dostop do zaupnih informacij.
   Člen 8
   Pogodbenici si v zvezi z varnostjo zaupnih informacij glede na določbe tega sporazuma in zadeve skupnega interesa nudita vzajemno pomoč. Organi, opredeljeni v členu 11, izvajajo vzajemna varnostna posvetovanja in nadzor, da bi ocenili učinkovitost varnostnih dogovorov, za katere so odgovorni in ki se oblikujejo v skladu s členoma 11 in 12.
   Člen 9
   1.   Za namene tega sporazuma se:

               (a)

               glede EU:
               vso pošto pošlje Svetu na naslednji naslov:

                           Council of the European Union

                           Chief Registry Officer

                           Rue de la Loi/Wetstraat, 175

                           B-1048 Bruselj

                     .
               Vodja glavne pisarne Sveta ob upoštevanju odstavka 2 vso pošto posreduje državam članicam in Evropski komisiji;

               (b)

               glede Republike Hrvaške:
               vso pošto pošlje na naslov:

                           Republika Hrvaška

                           Office of the National Security Council – Central Registry

                           Jurjevska 34

                           10000 Zagreb

                     preko Misije Republike Hrvaške pri Evropskih skupnostih na naslednjem naslovu:

                           Mission of the Republic of Croatia to the European Communities

                           Sub-Registry Officer

                           Avenue des Arts 50

                           B-1000 Bruselj

                     .

         2.   Izjemoma se pošta pogodbenice, ki je dostopna samo nekaterim pristojnim uradnikom, organom ali službam te pogodbenice, iz operativnih razlogov lahko naslovi in je dostopna samo nekaterim pristojnim uradnikom, organom ali službam druge pogodbenice, ki so posebej določeni kot prejemniki, ob upoštevanju njihovih pristojnosti in v skladu z načelom potrebe po seznanitvi s podatki. Kar zadeva EU, se ta pošta pošilja prek vodje glavne pisarne Sveta.
   Člen 10
   Izvajanje tega sporazuma nadzorujejo minister za zunanje zadeve in evropske integracije Republike Hrvaške in generalna sekretarja Sveta in Evropske komisije.
   Člen 11
   Za izvajanje tega sporazuma:

               1.

               Urad Sveta za nacionalno varnost je kot nacionalni organ za varnost Republike Hrvaške, ki deluje v imenu ter v okviru pristojnosti Republike Hrvaške, odgovoren za oblikovanje varnostnih dogovorov o zaščiti in varovanju zaupnih informacij, ki so bile v skladu s tem sporazumom posredovane Republiki Hrvaški.

               2.

               Varnostni urad Generalnega sekretariata Sveta pod vodstvom in v imenu generalnega sekretarja Sveta, ki deluje v imenu in v okviru pristojnosti Sveta, je odgovoren za oblikovanje varnostnih dogovorov o zaščiti in varovanju zaupnih informacij, ki so bile v skladu s tem sporazumom posredovane EU.

               3.

               Varnostni direktorat Evropske komisije, ki deluje v imenu in pod nadzorom Evropske komisije, je odgovoren za razvijanje varnostnih dogovorov za zaščito zaupnih informacij, ki so bile v skladu s tem sporazumom posredovane ali izmenjane znotraj Evropske komisije in njenih prostorov.

         Člen 12
   Varnostni dogovori, oblikovani v skladu s členom 11 sporazumno med tremi zadevnimi uradi, določijo standarde vzajemne varnostne zaščite za zaupne informacije, za katere se uporablja ta sporazum. Na strani EU mora te standarde odobriti Varnostni odbor Sveta.
   Člen 13
   Organi, navedeni v členu 11, določijo postopke, ki se uporabijo v primerih dokazanega ali domnevnega ogrožanja statusa zaupnih informacij, za katere se uporablja ta sporazum.
   Člen 14
   Pred posredovanjem zaupnih informacij, za katere se uporablja ta sporazum, med pogodbenicama morajo odgovorni varnostni organi, opredeljeni v členu 11, soglašati, da je pogodbenica prejemnica sposobna ščititi in varovati informacije, za katere se uporablja ta sporazum, na način, ki je skladen z dogovori, oblikovanimi v skladu s členoma 11 in 12.
   Člen 15
   Ta sporazum pogodbenicama nikakor ne preprečuje sklenitve drugih sporazumov o posredovanju ali izmenjavi zaupnih informacij, za katere se uporablja ta sporazum, pod pogojem, da ti sporazumi niso v nasprotju z določbami tega sporazuma.
   Člen 16
   Vse razlike med pogodbenicama, ki izhajajo iz razlage ali izvajanja tega sporazuma, se urejajo s pogajanji med pogodbenicama.
   Člen 17
   1.   Ta sporazum začne veljati prvi dan prvega meseca po tem, ko se pogodbenici medsebojno pisno uradno obvestita, da sta zaključili notranje postopke, potrebne za začetek veljavnosti.
   2.   Ta sporazum se lahko zaradi sprejetja morebitnih sprememb na predlog ene ali druge pogodbenice ponovno preuči.
   3.   Spremembe tega sporazuma se sestavijo le v pisni obliki in sprejmejo z medsebojnim soglasjem pogodbenic. Veljati začne po medsebojnem pisnem uradnem obvestilu iz odstavka 1.
   Člen 18
   Vsaka pogodbenica lahko ta sporazum odpove, tako da drugo pogodbenico o odpovedi pisno obvesti. Taka odpoved začne učinkovati šest mesecev po prejemu tega obvestila s strani druge pogodbenice, vendar ne vpliva na že sklenjene obveznosti v skladu z določbami tega sporazuma. Zlasti vse zaupne informacije, ki so bile posredovane ali izmenjane v skladu s tem sporazumom, ostajajo še naprej zaščitene v skladu z določbami, navedenimi v Sporazumu.
   V POTRDITEV TEGA so spodaj podpisani pooblaščenci, ki so bili v ta namen ustrezno pooblaščeni, podpisali ta sporazum.

      Sestavljeno v Luxembourgu, dne desetega aprila leta dva tisoč šest, v dveh originalih v angleškem jeziku.


title: 2004/931/SZVP: Sklep Političnega in varnostnega odbora EUPOL Kinshasa/1/2004 z dne 9. decembra 2004 o imenovanju vodje Policijske misije EU v Kinšasi (DRK), EUPOL „Kinshasa“

text:
               31.12.2004

               SL

               Uradni list Evropske unije

               L 396/61

      SKLEP POLITIČNEGA IN VARNOSTNEGA ODBORA EUPOL KINSHASA/1/2004

   z dne 9. decembra 2004
   o imenovanju vodje Policijske misije EU v Kinšasi (DRK), EUPOL „Kinshasa“
   (2004/931/SZVP)
   POLITIČNI IN VARNOSTNI ODBOR JE –
   ob upoštevanju Pogodbe o Evropski uniji in zlasti člena 25(3) Pogodbe,
   ob upoštevanju Skupnega ukrepa Sveta 2004/847/SZVP z dne 9. decembra 2004 o ustanovitvi Policijske misije EU v Kinšasi (DRK) (1), in zlasti členov 5 in 8 Skupnega ukrepa,
   ob upoštevanju naslednjega:

               (1)

               Člena 5 in 8 Skupnega ukrepa 2004/847/SZVP določata, da Svet pooblasti Politični in varnostni odbor za sprejemanje zadevnih odločitev v skladu s členom 25 Pogodbe o Evropski Uniji, vključno s pooblastili, da na predlog generalnega sekretarja/visokega predstavnika imenuje vodjo misije.

               (2)

               Generalni sekretar/visoki predstavnik je predlagal imenovanje g. Adília CUSTÓDIA –

         SKLENIL:
   Člen 1
   G. Adílio CUSTÓDIO se imenuje za vodjo Policijske misije EU v Kinšasi (DRK) v zvezi z združeno policijsko enoto (ZPE) (EUPOL „Kinshasa“) od dne, ko se bo misija začela. Do tega datuma bo deloval kot vodja enote za načrtovanje.
   Člen 2
   Ta sklep začne veljati z dnem sprejetja.
   Uporablja se do 31. decembra 2005.

      V Bruslju, 9. decembra 2004

            Za Politični in varnostni odbor

            Predsednik

         A. HAMER

      (1)  UL L 367, 14.12.2004, str. 30.


title: Sklep Sveta (SZVP) 2017/1512 z dne 30. avgusta 2017 o spremembi Sklepa (SZVP) 2016/849 o omejevalnih ukrepih proti Demokratični ljudski republiki Koreji

text:
               31.8.2017

               SL

               Uradni list Evropske unije

               L 224/118

         SKLEP SVETA (SZVP) 2017/1512
   z dne 30. avgusta 2017
   o spremembi Sklepa (SZVP) 2016/849 o omejevalnih ukrepih proti Demokratični ljudski republiki Koreji
   SVET EVROPSKE UNIJE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 22. aprila 2013 sprejel Sklep 2013/183/SZVP (1) o omejevalnih ukrepih proti Demokratični ljudski republiki Koreji (DLRK), ki je nadomestil Sklep 2010/800/SZVP (2) ter s katerim je med drugim uveljavil resolucije Varnostnega sveta Združenih narodov (RVSZN) 1718 (2006), 1874 (2009), 2087 (2013) in 2094 (2013).

               (2)

               Varnostni svet ZN je 2. marca 2016 sprejel RVSZN 2270 (2016), v kateri so določeni novi ukrepi proti DLRK.

               (3)

               Svet je 31. marca 2016 sprejel Sklep (SZVP) 2016/476 (3), s katerim je uveljavil te ukrepe.

               (4)

               Svet je 27. maja 2016 sprejel Sklep (SZVP) 2016/849 (4) o omejevalnih ukrepih proti DLRK, ki je nadomestil Sklep 2013/183/SZVP ter s katerim je med drugim uveljavil RVSZN 1718 (2006), 1874 (2009), 2087 (2013), 2094 (2013) in 2270 (2016).

               (5)

               V RVSZN 2270 (2016) je določeno, da se sredstva zamrznejo tudi subjektom vlade DLRK ali Delavske stranke Koreje ali osebam, ki delujejo v njihovem imenu ali po njihovih navodilih, če država članica ZN odloči, da so povezani s programi DLRK v zvezi z jedrskim orožjem ali balističnimi izstrelki ali z drugimi dejavnostmi, prepovedanimi z zadevnimi RVSZN. Svet nadalje meni, da bi za osebe, ki delujejo v imenu ali po navodilih subjektov vlade DLRK ali Delavske stranke Koreje, za katere Svet odloči, da so povezane s programi DLRK v zvezi z jedrskim orožjem ali balističnimi izstrelki ali z drugimi dejavnostmi, prepovedanimi z zadevnimi RVSZN, morale veljati omejitve potovanja.

               (6)

               Svet meni, da bi bilo treba dodati novo prilogo s seznamom teh oseb in subjektov.

               (7)

               V RVSZN 2270 (2016) je še določeno, da se sredstva ne zamrznejo subjektom vlade DLRK ali Delavske stranke Koreje ali osebam, ki delujejo v njihovem imenu ali po njihovih navodilih, če so sredstva, drugo finančno premoženje ali gospodarski viri potrebni za izvajanje misij DLRK pri ZN in drugih specializiranih agencijah.

               (8)

               Za izvajanje določenih ukrepov iz tega sklepa je potrebno nadaljnje ukrepanje Unije.

               (9)

               Sklep (SZVP) 2016/849 bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Sklep (SZVP) 2016/849 se spremeni:

               (1)

               člen 13 se spremeni:

                           (a)

                           točka 2 se nadomesti z naslednjim:

                                       „(2)

                                       Finančne institucije pod jurisdikcijo držav članic ne začenjajo transakcij ali ne sodelujejo več pri transakcijah z:

                                                   (a)

                                                   bankami s sedežem v DLRK, vključno s centralno banko DLRK;

                                                   (b)

                                                   podružnicami ali hčerinskimi družbami bank s sedežem v DLRK, ki so pod jurisdikcijo držav članic;

                                                   (c)

                                                   podružnicami ali hčerinskimi družbami bank s sedežem v DLRK, ki niso pod jurisdikcijo držav članic;

                                                   (d)

                                                   finančnimi subjekti, ki nimajo sedeža v DLRK, ki so pod jurisdikcijo držav članic in ki jih nadzirajo osebe ali subjekti s sedežem v DLRK, ali

                                                   (e)

                                                   finančnimi subjekti, ki nimajo sedeža v DLRK ali niso pod jurisdikcijo držav članic, vendar jih nadzirajo osebe ali subjekti s sedežem v DLRK,
                                                   razen če take transakcije spadajo v področje uporabe točke 3 in so bile odobrene v skladu s točko 4.“;

                           (b)

                           točka 5 se nadomesti z naslednjim:

                                       „(5)

                                       Predhodna odobritev iz točke 4 se ne zahteva za kakršen koli prenos sredstev ali transakcijo, ki je potrebna za uradne namene diplomatskega ali konzularnega predstavništva države članice v DLRK ali mednarodno organizacijo, ki ima imuniteto v DLRK v skladu z mednarodnim pravom.“;

               (2)

               v členu 18 se odstavek 2 nadomesti z naslednjim:
               „2.   Države članice prepovejo vsem plovilom vplutje v svoja pristanišča, če imajo informacije, na podlagi katerih utemeljeno domnevajo, da so plovila v neposredni ali posredni lasti ali pod neposrednim ali posrednim nadzorom osebe ali subjekta s seznama v Prilogi I, II 'III ali V ali da njihov tovor vsebuje predmete, katerih dobava, prodaja, prenos ali izvoz je prepovedan z RVSZN 1718 (2006), 1874 (2009), 2087 (2013), 2094 (2013) ali 2270 (2016) ali s tem sklepom.“;

               (3)

               v členu 20 se odstavek 1 nadomesti z naslednjim:
               „1.   Prepovedano je dajanje v zakup ali najem plovil ali zrakoplovov pod zastavo držav članic ali zagotavljanje storitev posadke DLRK, pa tudi vsem osebam ali subjektom iz Priloge I, II, III ali V, katerim koli drugim subjektom iz DLRK, katerim koli drugim osebam ali subjektom, za katere država članica ugotovi, da so pomagali pri izogibanju sankcijam ali kršitvi določb RVSZN 1718 (2006), 1874 (2009), 2087 (2013), 2094 (2013) ali 2270 (2016) ali tega sklepa, vsem osebam ali subjektom, ki delujejo v imenu ali po navodilih katerega koli od navedenih, ali vsem subjektom, ki so v lasti ali pod nadzorom katerega koli od navedenih.“;

               (4)

               v členu 23(1) se doda naslednja točka:

                           „(d)

                           osebam, ki delujejo v imenu ali po navodilih subjektov vlade DLRK ali Delavske stranke Koreje, za katere Svet odloči, da so povezane s programi DLRK v zvezi z jedrskim orožjem ali balističnimi izstrelki ali z drugimi dejavnostmi, prepovedanimi z zadevnimi RVSZN 1718 (2006), 1874 (2009), 2087 (2013), 2094 (2013) ali 2270 (2016), ki niso zajete v Prilogi I, II ali III, s seznama v Prilogi V k temu sklepu.“;

               (5)

               člen 27 se spremeni:

                           (a)

                           v odstavku 1 se točka (d) nadomesti z naslednjim:

                                       „(d)

                                       subjekti vlade DLRK ali Delavske stranke Koreje ali osebe ali subjekti, ki delujejo v njihovem imenu ali po njihovih navodilih, ali subjekti, ki so v njihovi lasti ali pod njihovim nadzorom, ter za katere Svet ugotovi, da so povezani s programi DLRK v zvezi z jedrskim orožjem ali balističnimi izstrelki ali z drugimi dejavnostmi, prepovedanimi z RVSZN 1718 (2006), 1874 (2009), 2087 (2013), 2094 (2013) ali 2270 (2016), ki niso zajeti v Prilogi I, II ali III, s seznama v Prilogi V k temu sklepu“;

                           (b)

                           v odstavku 6 se uvodno besedilo nadomesti z naslednjim:
                           „6.   Odstavek 1 določeni osebi ali subjektu, uvrščenemu na seznam v Prilogi II, III ali V ne preprečuje, da nakaže plačilo po pogodbi, sklenjeni, preden je bila ta oseba ali subjekt uvrščen na seznam, pod pogojem, da je zadevna država članica ugotovila, da:“;

               (6)

               člen 28 se nadomesti z naslednjim:
               „Člen 28
               Člen 27(1)(d) in 27(2), kolikor zadeva osebe in subjekte iz člena 27(1)(d), se ne uporablja za sredstva, drugo finančno premoženje ali gospodarske vire, ki so potrebni za izvajanje dejavnosti misij DLRK pri ZN ter njihovih specializiranih agencijah in povezanih organizacijah ali drugih diplomatskih in konzularnih predstavništev DLRK, prav tako ne za sredstva, drugo finančno premoženje ali gospodarske vire, glede katerih Odbor za sankcije za vsak primer posebej vnaprej ugotovi, da so potrebni za zagotavljanje humanitarne pomoči, denuklearizacijo ali vse druge namene, združljive s cilji RVSZN 2270 (2016).“;

               (7)

               v členu 32 se točka (a) nadomesti z naslednjim:

                           „(a)

                           osebe ali subjekti s seznamov iz Priloge I, II, III, IV ali V;“;

               (8)

               v členu 33 se odstavek 2 nadomesti z naslednjim:
               „2.   Svet na predlog držav članic ali visokega predstavnika Unije za zunanje zadeve in varnostno politiko soglasno sestavi sezname v Prilogi II, III ali V in jih spremeni.“;

               (9)

               v členu 34 se odstavek 2 nadomesti z naslednjim:
               „2.   Kadar Svet odloči, da bodo za osebo ali subjekt veljali ukrepi iz točke (b) ali (c) člena 23(1) ali točke (b), (c) ali (d) člena 27(1), Prilogo II, III ali V ustrezno spremeni.“;

               (10)

               člen 35 se nadomesti z naslednjim:
               „Člen 35
               1.   V prilogah I, II, III in V so navedeni razlogi za uvrstitev oseb in subjektov na seznam, ki jih v primeru Priloge I zagotovi Varnostni svet ZN ali Odbor za sankcije.
               2.   Priloge I, II, III in V vključujejo tudi morebitne podatke, potrebne za identifikacijo zadevnih oseb ali subjektov, ki jih v primeru Priloge I zagotovi Varnostni svet ZN ali Odbor za sankcije. Pri osebah lahko ti podatki vključujejo imena, vključno z vzdevki, datum in kraj rojstva, državljanstvo, številko potnega lista in osebne izkaznice, spol, naslov, če je znan, ter funkcijo ali poklic. Pri subjektih lahko ti podatki vključujejo imena, kraj in datum vpisa, številko vpisa in sedež podjetja. V Prilogo I se vključi tudi datum uvrstitve na seznam s strani Varnostnega sveta ZN ali Odbora za sankcije.“;

               (11)

               v členu 36 se odstavek 2 nadomesti z naslednjim:
               „2.   Ukrepi iz točk (b) in (c) člena 23(1) ter točk (b), (c) in (d) člena 27(1) se redno pregledujejo vsaj vsakih 12 mesecev. Prenehajo se uporabljati za zadevne osebe in subjekte, če Svet v skladu s postopkom iz člena 33(2) ugotovi, da pogoji za njihovo uporabo niso več izpolnjeni.“;

               (12)

               doda se Priloga iz Priloge k temu sklepu.

         Člen 2
   Ta sklep začne veljati dan po objavi v Uradnem listu Evropske unije.

      V Bruslju, 30. avgusta 2017

            Za Svet

            Predsednik

         M. MAASIKAS

      (1)  Sklep Sveta 2013/183/SZVP z dne 22. aprila 2013 o omejevalnih ukrepih proti Demokratični ljudski republiki Koreji in razveljavitvi Sklepa 2010/800/SZVP (UL L 111, 23.4.2013, str. 52).

      (2)  Sklep Sveta 2010/800/SZVP z dne 22. decembra 2010 o omejevalnih ukrepih proti Demokratični ljudski republiki Koreji in razveljavitvi Skupnega stališča 2006/795/SZVP (UL L 341, 23.12.2010, str. 32).

      (3)  Sklep Sveta (SZVP) 2016/476 z dne 31. marca 2016 o spremembi Sklepa 2013/183/SZVP o omejevalnih ukrepih proti Demokratični ljudski republiki Koreji (UL L 85, 1.4.2016, str. 38).

      (4)  Sklep Sveta (SZVP) 2016/849 z dne 27. maja 2016 o omejevalnih ukrepih proti Demokratični ljudski republiki Koreji in razveljavitvi Sklepa 2013/183/SZVP (UL L 141, 28.5.2016, str. 79).

      PRILOGA
      „
            PRILOGA V
            Seznam oseb in subjektov iz točke (d) člena 23(1) in točke (d) člena 27(1)
         “


title: 2007/850/ES: Sklep Evropske centralne banke z dne 22. novembra 2007 o spremembah Sklepa ECB/2001/16 o razporeditvi denarnega prihodka nacionalnih centralnih bank sodelujočih držav članic za poslovno leto 2002 (ECB/2007/15)

text:
               19.12.2007

               SL

               Uradni list Evropske unije

               L 333/86

      SKLEP EVROPSKE CENTRALNE BANKE

   z dne 22. novembra 2007
   o spremembah Sklepa ECB/2001/16 o razporeditvi denarnega prihodka nacionalnih centralnih bank sodelujočih držav članic za poslovno leto 2002
   (ECB/2007/15)
   (2007/850/ES)
   SVET EVROPSKE CENTRALNE BANKE JE –
   ob upoštevanju Statuta Evropskega sistema centralnih bank in Evropske centralne banke (v nadaljevanju: „Statut ESCB“) ter zlasti njegovega člena 32,
   ob upoštevanju naslednjega:

               (1)

               Člen 32 Statuta ESCB določa splošna pravila za razporeditev denarnega prihodka nacionalnih centralnih bank (NCB) držav članic, ki so sprejele euro. Splošna pravila, določena v členu 32 Statuta ESCB, veljajo tudi za prihodek, ki izhaja iz odpisa eurobankovcev, vzetih iz obtoka.

               (2)

               Člen 32.5 Statuta ESCB določa, da se vsota denarnih prihodkov NCB porazdeli NCB sorazmerno z njihovimi vplačanimi deleži v kapitalu ECB. Na podlagi člena 32.7 Statuta ESCB je Svet ECB pristojen, da sprejme vse druge ukrepe, ki so potrebni za uporabo člena 32. To vključuje tudi pristojnost, da se pri odločanju o razporeditvi prihodka, ki izhaja iz odpisa bankovcev, vzetih iz obtoka, upoštevajo drugi dejavniki. S tem v zvezi načeli enake obravnave in poštenja zahtevata, da se upošteva časovno obdobje, v katerem so bili iz obtoka vzeti bankovci izdani. Ključ za razporeditev tega posebnega prihodka mora zato odražati tako ustrezen delež v kapitalu ECB kot tudi trajanje obdobja izdajanja.

               (3)

               Jemanje eurobankovcev iz obtoka je treba urediti z ločenimi sklepi, ki se sprejmejo na podlagi člena 5 Sklepa ECB/2003/4 z dne 20. marca 2003 o apoenih, specifikacijah, reprodukciji, zamenjavi in jemanju eurobankovcev iz obtoka (1).

               (4)

               Ta sklep ne posega v obveznosti organov izdajateljev na podlagi Sklepa ECB/2001/15 z dne 6. decembra 2001 o izdajanju eurobankovcev (2).

               (5)

               Člen 14(2) Smernice ECB/2007/2 z dne 26. aprila 2007 o transevropskem sistemu bruto poravnave v realnem času (TARGET2) (3) določa, da bo sistem TARGET2 nadomestil sedanji sistem TARGET. NCB držav članic, ki so sprejele euro, bodo migrirale na sistem TARGET2 po urniku, določenem v členu 13 Smernice ECB/2007/2. Poleg tega se bodo nekatere NCB držav članic, ki niso sprejele eura, priključile na sistem TARGET2 na podlagi ločenega sporazuma z ECB in NCB držav članic, ki so sprejele euro. Glede na navedeno je treba v Sklepu ECB/2001/16 z dne 6. decembra 2001 o razporeditvi denarnega prihodka nacionalnih centralnih bank sodelujočih držav članic za poslovno leto 2002 (4) posodobiti sklicevanja na „sistem TARGET“.

               (6)

               V Sklepu ECB/2001/16 so potrebne še nekatere dodatne spremembe v zvezi z merjenjem denarnega prihodka in obravnavo preddobavljenih eurobankovcev –

         SKLENIL:
   Člen 1
   Sklep ECB/2001/16 se spremeni, kot sledi:

               1.

               Člen 1 se spremeni, kot sledi:
               Za opredelitvijo pojma „referenčni dnevni devizni tečaj“ se vstavijo naslednje opredelitve:

                           „(n)

                           ‚iz obtoka vzeti eurobankovci‘ pomenijo eurobankovce katerega koli tipa ali serije, ki so bili vzeti iz obtoka s sklepom Sveta ECB, sprejetim na podlagi člena 5 Sklepa ECB/2003/4;

                           (o)

                           ‚ključ za izdajanje‘ pomeni povprečni ključ vpisanega kapitala v obdobju izdajanja za določen tip ali serijo iz obtoka vzetih bankovcev;

                           (p)

                           ‚obdobje izdajanja‘ pomeni v zvezi z določenim tipom ali serijo eurobankovcev obdobje, ki se začne na datum, ko je prva izdaja eurobankovcev tega tipa ali serije zabeležena v obveznostno osnovo, in konča na datum, ko je zadnja izdaja eurobankovcev tega tipa ali serije zabeležena v obveznostno osnovo;

                           (q)

                           ‚odpisati‘ pomeni odstraniti iz obtoka vzete eurobankovce iz bilančne postavke ‚bankovci v obtoku‘.“

               2.

               Člen 3(3) se nadomesti z naslednjim:
               „3.   Kjer je vrednost določenih sredstev NCB višja ali nižja od vrednosti obveznostne osnove te NCB, se razlika poravna tako, da se na vrednost razlike uporabi referenčna obrestna mera.“

               3.

               Za členom 5 se vstavi naslednji člen 5a:
               „Člen 5a
               Izračun in razporeditev prihodka, ki izhaja iz odpisa eurobankovcev
               1.   Iz obtoka vzeti eurobankovci ostanejo del obveznostne osnove, dokler se ne zamenjajo ali odpišejo, kar od tega se zgodi prej.
               2.   Svet ECB se lahko odloči, da odpiše eurobankovce, pri čemer mora določiti datum odpisa in skupni znesek rezervacij, ki jih je treba oblikovati za tiste iz obtoka vzete eurobankovce, za katere se še pričakuje, da bodo zamenjani.
               3.   Iz obtoka vzeti bankovci se odpišejo, kot sledi:

                           (a)

                           Na datum odpisa se postavka ‚bankovci v obtoku‘ v bilancah stanja ECB in NCB zmanjša za skupni znesek iz obtoka vzetih eurobankovcev, ki so še vedno v obtoku. Za ta namen se dejanski zneski iz obtoka vzetih eurobankovcev, ki so bili dani v obtok, prilagodijo na sorazmerne zneske, izračunane v skladu s ključem za izdajanje, razlike pa se poravnajo med ECB in NCB.

                           (b)

                           Prilagojeni znesek iz obtoka vzetih bankovcev se odpiše iz bilančne postavke ‚bankovci v obtoku‘ v izkaz poslovnega izida NCB.

                           (c)

                           Vsaka NCB oblikuje rezervacije za iz obtoka vzete eurobankovce, za katere se še pričakuje, da bodo zamenjani. Te rezervacije so enake deležu posamezne NCB v skupnem znesku rezervacij, izračunanem z uporabo ključa za izdajanje.

                     4.   Iz obtoka vzeti bankovci, ki se zamenjajo po datumu odpisa, se zabeležijo v knjigah tiste NCB, ki jih je sprejela. Pritok iz obtoka vzetih bankovcev se prerazdeli med NCB najmanj enkrat letno ob uporabi ključa za izdajanje, razlike pa se poravnajo med NCB. Vsaka NCB poravna sorazmerni znesek s svojimi rezervacijami ali, če pritok presega rezervacije, zabeleži odgovarjajoči odhodek v svojem izkazu poslovnega izida.
               5.   Svet ECB letno pregleduje skupni znesek rezervacij.“

               4.

               Priloga I se spremeni v skladu s Prilogo I k temu sklepu.

               5.

               Priloga II se spremeni v skladu s Prilogo II k temu sklepu.

               6.

               V Sklepu ECB/2001/16 se po migraciji posamezne NCB vsa sklicevanja na „sistem TARGET“ štejejo za sklicevanja na „sistem TARGET2“.

         Člen 2
   Končna določba
   Ta sklep začne veljati 1. januarja 2008.

      V Frankfurtu na Majni, 22. novembra 2007

            Predsednik ECB

         Jean-Claude TRICHET

      (1)  UL L 78, 25.3.2003, str. 16.

      (2)  UL L 337, 20.12.2001, str. 52. Sklep, kakor je bil nazadnje spremenjen s Sklepom ECB/2006/25 (UL L 24, 31.1.2007, str. 13).

      (3)  UL L 237, 8.9.2007, str. 1.

      (4)  UL L 337, 20.12.2001, str. 55. Sklep, kakor je bil nazadnje spremenjen s Sklepom ECB/2006/7 (UL L 148, 2.6.2006, str. 56).

      PRILOGA I
      Priloga I k Sklepu ECB/2001/16 se spremeni, kot sledi:
      Na koncu odstavka 1 v delu A se vstavi naslednji pododstavek:

         „Če je datum prehoda na eurogotovino dan, na katerega je sistem TARGET/TARGET2 zaprt, je obveznost nove NCB Eurosistema, ki izhaja iz eurobankovcev, preddobavljenih na podlagi Smernice ECB/2006/9 z dne 14. julija 2006 o nekaterih pripravah za prehod na eurogotovino ter o preddobavi in posredni preddobavi eurobankovcev in eurokovancev zunaj euroobmočja (1) in prispelih v obtok pred datumom prehoda na eurogotovino, del obveznostne osnove (kot del korespondenčnih računov pod pasivno postavko 10.4 v HBS), dokler obveznost ne postane del obveznosti znotraj Eurosistema, ki izhajajo iz transakcij preko sistema TARGET/TARGET2.

         (1)  UL L 207, 28.7.2006, str. 39.“

      PRILOGA II
      Priloga II k Sklepu ECB/2001/16 se spremeni, kot sledi:
      Na koncu dela A se za odstavkom, ki se konča z „z dne 31. decembra 2002“, vstavi naslednji odstavek:

                  „6.

                  terjatve, ki izhajajo iz eurobankovcev, preddobavljenih na podlagi Smernice ECB/2006/9 in prispelih v obtok pred datumom prehoda na eurogotovino (do datuma prehoda na eurogotovino del aktivne postavke 4.1 v HBS, po tem pa del korespondenčnih računov pod aktivno postavko 9.5 v HBS), vendar le, dokler takšna terjatev ne postane del terjatev znotraj Eurosistema, ki izhajajo iz transakcij preko sistema TARGET/TARGET2.“


title: Sklep Evropske centralne banke (EU) 2017/274 z dne 10. februarja 2017 o določitvi načel za dajanje povratnih informacij o uspešnosti podkoordinatorjem iz pristojnih nacionalnih organov in razveljavitvi Sklepa (EU) 2016/3 (ECB/2017/6)

text:
               17.2.2017

               SL

               Uradni list Evropske unije

               L 40/72

         SKLEP EVROPSKE CENTRALNE BANKE (EU) 2017/274
   z dne 10. februarja 2017
   o določitvi načel za dajanje povratnih informacij o uspešnosti podkoordinatorjem iz pristojnih nacionalnih organov in razveljavitvi Sklepa (EU) 2016/3 (ECB/2017/6)
   SVET EVROPSKE CENTRALNE BANKE JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (EU) št. 1024/2013 z dne 15. oktobra 2013 o prenosu posebnih nalog, ki se nanašajo na politike bonitetnega nadzora kreditnih institucij, na Evropsko centralno banko (1) ter zlasti člena 6(1) in (7) Uredbe,
   ob upoštevanju naslednjega:

               (1)

               Člen 6(1) Uredbe (EU) št. 1024/2013 določa, da je Evropska centralna banka (ECB) odgovorna za učinkovito in skladno delovanje enotnega mehanizma nadzora (EMN). V uvodni izjavi 79 navedene uredbe je navedeno, da je za učinkovit nadzor nujno potrebno zelo motivirano, dobro usposobljeno in nepristransko osebje.

               (2)

               V skladu s členi 3 do 6 Uredbe (EU) št. 468/2014 Evropske centralne banke (ECB/2014/17) (2) je ECB odgovorna za ustanovitev in sestavo skupnih nadzorniških skupin, ki jih sestavljajo zaposleni v ECB in pristojnih nacionalnih organih. Koordinator skupne nadzorniške skupine, ki mu pomaga podkoordinator ali več podkoordinatorjev iz pristojnih nacionalnih organov, zagotavlja usklajenost dela v skupni nadzorniški skupini.

               (3)

               Glede na pomembno vlogo podkoordinatorjev iz pristojnih nacionalnih organov pri usklajevanju dela članov skupne nadzorniške skupine iz njihovega pristojnega nacionalnega organa je potrebno in sorazmerno, da se uvede enoten postopek dajanja povratnih informacij o uspešnosti podkoordinatorjev iz pristojnih nacionalnih organov v skupnih nadzorniških skupinah. Te povratne informacije o uspešnosti prispevajo k nenehnemu izboljševanju uspešnosti podkoordinatorjev iz pristojnih nacionalnih organov in s tem lahko pomagajo zagotavljati ustrezno delovanje skupnih nadzorniških skupin.

               (4)

               Pristojni nacionalni organi so izključno odgovorni za ocenjevanje uspešnosti svojih zaposlenih in ECB je izključno odgovorna za ocenjevanje uspešnosti svojih zaposlenih. Ne glede na to lahko pristojni nacionalni organi povratne informacije o uspešnosti, ki se dajejo v skladu s tem sklepom, uporabijo pri vodenju svojih zaposlenih in kot vhodne informacije za svoje notranje sisteme ocenjevanja uspešnosti, če je to dovoljeno po zadevnem nacionalnem pravu.

               (5)

               Povratne informacije o uspešnosti podkoordinatorjev iz pristojnih nacionalnih organov so se najprej zagotavljale v poskusnem obdobju v skladu s Sklepom Evropske centralne banke (EU) 2016/3 (ECB/2015/36) (3). Ker se je to poskusno obdobje izteklo, bi bilo treba navedeni sklep zaradi pravne varnosti razveljaviti.

               (6)

               Izkušnje, pridobljene v poskusnem obdobju, so pokazale, da lahko mehanizem povratnih informacij o uspešnosti podkoordinatorjev iz pristojnih nacionalnih organov koristi pri zagotavljanju uspešnega delovanja skupnih nadzorniških skupin. Potrebno pa je dodatno ocenjevanje. Zato bi bilo treba mehanizem povratnih informacij o uspešnosti ohraniti še eno poskusno obdobje enega leta. Nato bi bilo treba opraviti pregled, v katerem bi ocenili, ali bi bilo koristno, da se mehanizem povratnih informacij o uspešnosti trajneje ohrani.

               (7)

               O ugotovitvah pregleda bi bilo treba poročati Nadzornemu odboru. Na podlagi pregleda bi bilo treba Svetu ECB predlagati, ali naj se mehanizem povratnih informacij o uspešnosti ohrani.

               (8)

               Opravljeno je bilo posvetovanje z evropskim nadzornikom za varstvo podatkov v skladu s členom 27 Uredbe (ES) št. 45/2001 Evropskega parlamenta in Sveta (4) in ta je 7. aprila 2015 podal mnenje, v katerem je potrdil, da so povratne informacije o uspešnosti potrebne za vodenje skupnih nadzorniških skupin, in odobril mehanizem povratnih informacij o uspešnosti, ob tem pa svetoval, da se natančno delovanje tega mehanizma opredeli v ustreznem pravnem instrumentu –

         SPREJEL NASLEDNJI SKLEP:
   Člen 1
   Opredelitev pojmov
   V tem sklepu se uporabljajo opredelitve pojmov iz člena 2 Uredbe (EU) št. 1024/2013 in člena 2 Uredbe (EU) št. 468/2014 (ECB/2014/17).
   Člen 2
   Povratne informacije o uspešnosti
   1.   Koordinatorji skupnih nadzorniških skupin dajo podkoordinatorjem iz pristojnih nacionalnih organov povratne informacije o njihovi uspešnosti in uspešnosti njihove skupine pri opravljanju nalog in doseganju ciljev v skupni nadzorniški skupini v skladu z načeli iz Priloge I ter pri tem upoštevajo sposobnosti iz Priloge II.
   2.   Koordinator skupne nadzorniške skupine po posvetovanju s podkoordinatorjem iz pristojnega nacionalnega organa določi glavne naloge in cilje podkoordinatorja iz pristojnega nacionalnega organa.
   3.   Koordinatorji skupnih nadzorniških skupin dajo povratne informacije o uspešnosti za obdobje za povratne informacije, ki se začne na dan začetka veljavnosti tega sklepa in konča 12 mesecev pozneje.
   Člen 3
   Pregled
   Po koncu obdobja za povratne informacije o uspešnosti ECB v sodelovanju s pristojnimi nacionalnimi organi pregleda delovanje mehanizma povratnih informacij o uspešnosti in o ugotovitvah poroča Nadzornemu odboru. Poročilo vsebuje predlog, ali naj se mehanizem povratnih informacij o uspešnosti ohrani.
   Člen 4
   Razveljavitev
   Sklep (EU) 2016/3 (ECB/2015/36) se razveljavi.
   Člen 5
   Začetek veljavnosti
   Ta sklep začne veljati 15. februarja 2017.

      V Frankfurtu na Majni, 10. februarja 2017

            Za Svet ECB

            Predsednik ECB

         Mario DRAGHI

      (1)  UL L 287, 29.10.2013, str. 63.

      (2)  Uredba (EU) št. 468/2014 Evropske centralne banke z dne 16. aprila 2014 o vzpostavitvi okvira za sodelovanje znotraj enotnega mehanizma nadzora med Evropsko centralno banko in pristojnimi nacionalnimi organi ter z imenovanimi nacionalnimi organi (okvirna uredba o EMN) (ECB/2014/17) (UL L 141, 14.5.2014, str. 1).

      (3)  Sklep Evropske centralne banke (EU) 2016/3 z dne 18. novembra 2015 o določitvi načel za zagotavljanje povratnih informacij o uspešnosti podkoordinatorjev iz pristojnih nacionalnih organov v skupnih nadzorniških skupinah enotnega mehanizma nadzora (ECB/2015/36) (UL L 1, 5.1.2016, str. 4).

      (4)  Uredba (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (UL L 8, 12.1.2001, str. 1).

      PRILOGA I

         Načela za dajanje povratnih informacij o uspešnosti podkoordinatorjev iz pristojnih nacionalnih organov v skupnih nadzorniških skupinah enotnega mehanizma nadzora

         Načelo 1

         Obseg povratnih informacij o uspešnosti

      Podkoordinatorji iz pristojnih nacionalnih organov v skupni nadzorniški skupini enotnega mehanizma nadzora (EMN) prejemajo povratne informacije o uspešnosti, če delajo v skupni nadzorniški skupini najmanj 25 % polnega delovnega časa, kakor je opredeljen v zaposlitvenem okviru zadevnega pristojnega nacionalnega organa.

         Načelo 2

         Namen povratnih informacij o uspešnosti

      Da se podpre in izboljša delovanje EMN kot celote, se bo v okviru povratnih informacij o uspešnosti ocenjevala uspešnost podkoordinatorjev iz pristojnih nacionalnih organov pri opravljanju njihovih nalog, in sicer z namenom dodatno izboljšati njihovo razumevanje ciljev EMN in sposobnosti, ki jih morajo imeti kot podkoordinatorji iz pristojnih nacionalnih organov, ter s tem prispevati k večji uspešnosti in povezanosti skupnih nadzorniških skupin.

         Načelo 3

         Postopek dajanja povratnih informacij o uspešnosti

                  1.

                  Na začetku obdobja za povratne informacije o uspešnosti koordinator skupne nadzorniške skupine po posvetovanju s podkoordinatorjem iz pristojnega nacionalnega organa določi glavne naloge in cilje vsakega podkoordinatorja iz pristojnega nacionalnega organa, ki prejema povratne informacije o uspešnosti v skladu z načelom 1. Te naloge in cilji se vpišejo v obrazec za povratne informacije o uspešnosti v EMN.

                  2.

                  Koordinator skupne nadzorniške skupine vsakemu podkoordinatorju iz pristojnega nacionalnega organa v celotnem obdobju za povratne informacije o uspešnosti daje usmeritve in neformalne povratne informacije o uspešnosti. Ko se obdobje za povratne informacije zaključi, da koordinator skupne nadzorniške skupine vsakemu podkoordinatorju iz pristojnega nacionalnega organa povratne informacije o uspešnosti ob koncu obdobja, in sicer ustno in pisno prek obrazca za povratne informacije o uspešnosti v EMN. Preden se obrazec za povratne informacije o uspešnosti dokonča, se da podkoordinatorju možnost, da formalno vpiše svoja stališča in pripombe v zvezi s prejetimi povratnimi informacijami o uspešnosti.

                  3.

                  Pri neformalnih povratnih informacijah o uspešnosti in povratnih informacijah o uspešnosti ob koncu obdobja se upoštevajo glavne naloge in cilji podkoordinatorja iz pristojnega nacionalnega organa, sposobnosti EMN, določene v Prilogi II, ter prispevek njegove skupine k splošnemu delovanju skupne nadzorniške skupine.

         Načelo 4

         Dostop do povratnih informacij o uspešnosti

                  1.

                  Povratne informacije o uspešnosti ob koncu obdobja se dajo na voljo zadevnemu pristojnemu nacionalnemu organu na njegovo zahtevo in ta pristojni nacionalni organ jih lahko uporabi za lažje vodenje zaposlenih, če je to dovoljeno po veljavnem nacionalnem pravu.

                  2.

                  Pristojni nacionalni organi lahko povratne informacije o uspešnosti uporabijo kot dodatne vhodne informacije za svoje notranje sisteme ocenjevanja uspešnosti, če je to dovoljeno po veljavnem nacionalnem pravu.

                  3.

                  Dostop do povratnih informacij o uspešnosti, vključno z njihovim prenosom, se pristojnim nacionalnim organom odobri v skladu s členom 8(a) Uredbe (ES) št. 45/2001.

         Načelo 5

         Varstvo osebnih podatkov, ki se obdelujejo v okviru dajanja povratnih informacij o uspešnosti

                  1.

                  ECB bo podatke iz okvira povratnih informacij o uspešnosti obdelovala v skladu z Uredbo (ES) št. 45/2001.

                  2.

                  Podatki iz okvira povratnih informacij o uspešnosti se lahko uporabijo samo za namene, opisane v načelih 2 in 4, ter se lahko hranijo največ pet let.

      PRILOGA II

         Seznam sposobnosti, ki so posebej pomembne za zaposlene, ki delajo v EMN (sposobnosti EMN)

            Strokovno znanje
         : poznavanje politik, metodologij in predpisov s področja nadzora, zlasti v povezavi z EMN, ter delovanja finančnih institucij. Sledenje razvoju na teh področjih in uporaba znanja na ustreznih delovnih področjih.

            Komuniciranje
         : jasno in jedrnato ustno in pisno sporočanje informacij skupinam ali posameznikom, s čimer se zagotovi, da ti razumejo informacije in sporočilo. Poslušanje drugih in primerno odzivanje.

            Sodelovanje
         : ustvarjanje in ohranjanje stalnih, sodelovalnih delovnih odnosov s sodelavci, da se dosežejo evropski cilji skupine. Razvijanje in ohranjanje uspešnih odnosov z drugimi, s čimer se spodbuja in podpira skupinsko delo. Dejavno izmenjevanje podatkov, informacij in znanja s skupino.

            Odločnost pri doseganju ciljev
         : zavzeto in vztrajno opravljanje nalog, prizadevanje za uspešne rešitve, pri tem pa prilagajanje svojega ravnanja, da se najde primeren pristop za doseganje uspešnega rezultata.

            Preudarnost in prodornost
         : analiziranje in ocenjevanje situacij, podatkov in informacij za pripravo primernih strategij, načrtov in politik. Razumevanje in oblikovanje različnih in nasprotnih vidikov glede posameznih vprašanj, če je to potrebno, prilagajanje pristopov glede na spremembe zahtev v posameznih situacijah, obravnavanje problemov z novih vidikov ter razvijanje zamisli in rešitev, ki jih predlagajo drugi. Prizadevanje za popolno razumevanje vprašanj, preden se da priporočilo ali oblikuje zaključek, pri tem pa zbiranje popolnih in natančnih informacij, ki so potrebne; oblikovanje zanesljive sodbe na podlagi spoštljivega postavljanja vrste prodornih vprašanj ter stalna pozornost na možna sporna vprašanja in različne informacije.

            Širina zavedanja in usmerjenost v prihodnost
         : razmišljanje posameznika prek svoje vloge, da razume širši okvir, v katerem deluje, in sicer s popolnim razumevanjem različnih funkcij/področij, izkazovanjem zavedanja o raznolikih kulturnih okvirih in stališčih ter ocenjevanjem vpliva svojih odločitev na druge. Usmerjenost v prihodnost ter predvidevanje priložnosti in groženj v prihodnosti, ukrepanje za ustvarjanje priložnosti ali izognitev prihodnji težavi.

            Objektivnost, integriteta in neodvisnost pri ravnanju
         : neodvisno in objektivno ravnanje v interesu Unije kot celote na podlagi strokovnih standardov EMN, preverjanje okoliščin, da se pridobi popolna in realna slika stanja. Prizadevanje za zmanjšanje ali odpravo pristranskosti, predsodkov ali subjektivnih ocen z zanašanjem na preverljive podatke in dejstva.

            Vodenje skupin EMN (velja samo za vodje)
         : vodenje (virtualnih/oddaljenih) skupin in njihovo usmerjanje k ciljem skupine. Usklajevanje dejavnosti skupine prek meja z dajanjem navodil ter uporabo sposobnosti in raznolikosti na najuspešnejši in najučinkovitejši način. Prizadevanje za zmanjševanje in obvladovanje dvoumnosti ter izbiranje pravih načinov za vodenje in doseganje rezultatov v primeru negotovosti.


title: 2007/662/ES: Sklep Sveta z dne 9. oktobra 2007 o imenovanju petih slovenskih članov in treh slovenskih nadomestnih članov Odbora regij

text:
               13.10.2007

               SL

               Uradni list Evropske unije

               L 270/17

      SKLEP SVETA

   z dne 9. oktobra 2007
   o imenovanju petih slovenskih članov in treh slovenskih nadomestnih članov Odbora regij
   (2007/662/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti, zlasti člena 263 Pogodbe,
   ob upoštevanju predloga slovenske vlade,
   ob upoštevanju naslednjega:

               (1)

               Svet je 24. januarja 2006 sprejel Sklep 2006/116/ES o imenovanju članov in nadomestnih članov Odbora regij za obdobje od 26. januarja 2006 do 25. januarja 2010 (1).

               (2)

               Zaradi izteka mandatov g. SOVIČA, g. KOVAČIČA, ge. PEČAN, g. ŠTEBEJA in g. HALBA se je sprostilo pet mest članov Odbora regij. Zaradi izteka mandata g. COLARIČA se je sprostilo eno mesto nadomestnega člana Odbora regij. Zaradi odstopa g. KOVŠETA se je sprostilo eno mesto nadomestnega člana Odbora regij. Po imenovanju ge. MAJCEN za članico (zamenjava mandata) se je sprostilo še eno mesto nadomestnega člana Odbora regij –

         SKLENIL:
   Člen 1
   Za preostanek mandata, ki se izteče 25. januarja 2010, se v Odbor regij imenujejo:

               (a)

               za člane:

                           g. Franci ROKAVEC, župan Občine Litija,

                           g. Franci VOVK, župan Občine Dolenjske Toplice,

                           ga. Irena MAJCEN, županja Občine Slovenska Bistrica (zamenjava mandata),

                           g. Aleš ČERIN, podžupan Mestne občine Ljubljana,

                           ga. Jasmina VIDMAR, članica občinskega sveta Mestne občine Maribor,

                     in

               (b)

               za nadomestne člane:

                           g. Antón ŠTIHEC, župan Mestne občine Murska Sobota,

                           g. Blaž MILAVEC, župan Občine Sodražica,

                           g. Jure MEGLIČ, podžupan Občine Tržič.

         Člen 2
   Ta sklep začne učinkovati na dan sprejetja.

      V Luxembourgu, 9. oktobra 2007

            Za Svet

            Predsednik

         F. TEIXEIRA DOS SANTOS

      (1)  UL L 56, 25.2.2006, str. 75.


title: 2007/834/ES,Euratom: Sklep Sveta in Komisije z dne 22. novembra 2007 o stališču Skupnosti v upravnem odboru Mednarodnega znanstveno-tehnološkega centra glede pristopa Švicarske konfederacije k Sporazumu o ustanovitvi Mednarodnega znanstveno-tehnološkega centra, ki so ga sklenile Združene države Amerike, Japonska, Ruska federacija ter kot ena stranka Evropska skupnost za atomsko energijo in Evropska gospodarska skupnost

text:
               15.12.2007

               SL

               Uradni list Evropske unije

               L 330/29

      SKLEP SVETA IN KOMISIJE

   z dne 22. novembra 2007
   o stališču Skupnosti v upravnem odboru Mednarodnega znanstveno-tehnološkega centra glede pristopa Švicarske konfederacije k Sporazumu o ustanovitvi Mednarodnega znanstveno-tehnološkega centra, ki so ga sklenile Združene države Amerike, Japonska, Ruska federacija ter kot ena stranka Evropska skupnost za atomsko energijo in Evropska gospodarska skupnost
   (2007/834/ES, Euratom)
   SVET EVROPSKE UNIJE IN KOMISIJA EVROPSKIH SKUPNOSTI STA –
   ob upoštevanju Pogodbe o ustanovitvi Evropske skupnosti in zlasti člena 300(2) Pogodbe,
   ob upoštevanju Pogodbe o ustanovitvi Evropske skupnosti za atomsko energijo in zlasti člena 101 Pogodbe,
   ob upoštevanju Uredbe Sveta (EGS) št. 3955/92 z dne 21. decembra 1992 o sklenitvi Sporazuma o ustanovitvi Mednarodnega znanstveno-tehnološkega centra, ki so ga sklenile Združene države Amerike, Japonska, Ruska federacija ter kot ena stranka Evropska skupnost za atomsko energijo in Evropska gospodarska skupnost, v imenu Evropske gospodarske skupnosti (1) in zlasti člena 3(1), (3) in (4) Uredbe ter Uredbe Komisije (Euratom) št. 3956/92 z dne 21. decembra 1992 o sklenitvi Sporazuma o ustanovitvi Mednarodnega znanstveno-tehnološkega centra, sklenjenega med Združenimi državami Amerike, Japonsko, Rusko federacijo ter kot eno stranko Evropsko skupnostjo za atomsko energijo in Evropsko gospodarsko skupnostjo, sklenjenega s strani Evropske skupnosti za atomsko energijo (2), in zlasti člena 3 Uredbe,
   ob upoštevanju predloga Komisije,
   ob upoštevanju naslednjega:

               (1)

               Evropska skupnost za atomsko energijo in Evropska gospodarska skupnost, ki nastopata kot ena stranka (v nadaljnjem besedilu „Skupnosti“), sta 21. decembra 1992 sklenili Sporazum o ustanovitvi Mednarodnega znanstveno-tehnološkega centra (v nadaljnjem besedilu „Sporazum“).

               (2)

               Švicarska konfederacija je 27. februarja 2007 uradno obvestila upravni odbor Mednarodnega znanstveno-tehnološkega centra (v nadaljnjem besedilu „upravni odbor“) o svojem namenu, da postane pogodbenica Sporazuma.

               (3)

               V skladu s členom XIII Sporazuma je upravni odbor odgovoren za odobritev tega pristopa.

               (4)

               Skupnosti v upravnem odboru zastopata predsedstvo Sveta in Komisija –

         SKLENILA:
   Člen 1
   Pristop Švicarske konfederacije k Sporazumu o ustanovitvi Mednarodnega znanstveno-tehnološkega centra, ki so ga sklenile Združene države Amerike, Japonska, Ruska federacija ter kot ena stranka Evropska skupnost za atomsko energijo in Evropska gospodarska skupnost, se odobri v imenu Skupnosti.
   Člen 2
   Predstavniki predsedstva Sveta in Komisije v upravnem odboru se pooblastijo za odobritev pristopa Švicarske konfederacije k Sporazumu.

      V Bruslju, 22. novembra 2007

            Za Komisijo

            Predsednik

         José Manuel BARROSO

            Za Svet

            Predsednik

         M. PINHO

      (1)  UL L 409, 31.12.1992, str. 1.

      (2)  UL L 409, 31.12.1992, str. 10.